text:
Heilsuhagtøl í norðurlondum
NOMESKO (Nordisk Medicinalstatistisk Komité) hevur givið út Helsestatistik for de nordiske lande 2014, ið inniheldur eina røð av heilsuhagtølum fyri norðurlond, íroknað Føroyar, Grønland og Áland.
NOMESKO hevur síðan 1966 virkað fyri at menna og almannakunngera norðurlendsk heilsuhagtøl og gevur tí út á hvørjum ári eina hagtalsfrágreiðing. Í frágreiðingini eru heilsuhagtøl um í gongdina hjá íbúgvunum, um sjúkur, sjúkrahúsviðgerð og deyðsorsøkir. Í hesari frágreiðing ber at samanbera føroysk heilsuhagtøl við tey hjá øðrum londum.
Eisini verður greitt frá um skipanir og tilfeingi í heilsuøkjunum í norðurlondum.
Bóklingurin er býttur í kapitlar, har m.a. verður greitt frá, hvussu heilsuverkini í einstøku norðurlondunum eru skipað og verða fíggjað.
Kapitlarnir í frágreiðingini eru:
• I: Organiseringen af sundhedsvæsenet
• II: Befolkning og fertilitet
• III: Sygelighed, sygdomsbehandling, ulykker og medicin
• IV: Dødelighed og dødsårsager
• V: Ressourcer
Føroyar eru rímiliga væl umboðaðar við hagtølum í frágreiðingini, men okkum vantar tó serliga hagtøl viðv. innlegging, seingjardøgum, sjúkrahúsviðgerðum o.ø. Hetta er sami trupulleiki sum undanfarin ár.
Henda frágreiðingin (og aðrar innan norðurlendska heilsu- og almannaøkið) kunnu eisini heintast her


c: text/html

text:
Næmingarnir hava fingið bræv frá heilsusystrini. Brævið skal fyllast út heima og takast við í morgin (fríggjadagin 10. nov.).
Fríggjadagin 15.desembur ætla vvit at halda eitt jóla-galla fyri allar næmingar í 8. flokkum. Og øll eru boðin við!
Vit vera í miðhøllini í Ósáskúlanum. Har verður m.a. matur, okkurt drekkandi, góðgæti, myndatøka, undirhald og mangt annað hugnaligt.
Rúsdrekka er strangliga bannað!! Um so er, at onkur er ávirkaður av rúsi, sleppur man ikki at luttaka í veitsluni!!
Minnist eisini til at uppføra tykkum pent!
Tað einasti tit skulu hava við er eitt gott lag og eitt stórt smíl. Minst til at vera pent ílatin.
Um tit høvdu vilja at hjálpt til, kunnu tit ringja til 272925 ella 228810.
Vónandi fáa vit eitt stuttligt kvøld. Vit síggjast fríggjadagin kl. 18.30 tann 15/12-17:-))
Vinaliga fyrireikarnir (næmingar) G.G Kjartan Sleidre er ábyrgdarfólk
Vit vóru ein góðan túr í Mykinesi. Fleiri myndir her: http://skulatrod.fo/?p=17&_sp=albumcollections_albums&AlbumId=348&l=fo
Jákup Mikkelsen 214180

robotstxt: allowed

filter: keep


text:
Oda Strøm
23.04.2018 - 11:02
Tíðindi > Tíðindi > Kongalig
Aftaná 15 ára arbeiði er gravmælið, har Margreta drotning skal jarðast, tá hon doyr, liðugt. Tað sigur Kongshúsið í tíðindaskrivi.
Tað er danski myndahøggarin og professarin Bjørn Nørgaard, sum í 2003 fekk til uppgávu at gera eitt nýmótans gravmæli, sum kann standa við síðuna av hinum gravmælunum í Roskilde Dómkirkju.
Tað er siðvenja, at kongaliga familjan verður jarðað í Roskilde Dómkirkju, og Margreta drotning verður jarðað við síðuna av næstan 40 donskum kongum og drotningum. Nakað sum Heindrikur prinsur ikki ynskti at vera partur av.
- Listaverkið umboðar felags virkið hjá kongshjúnunum gjøgnum 50 ár, og avgerðin hjá prinsinum um ikki at lata seg jarða í Roskilde Dómkirkju hevur ikki broytt listaverkið, stendur í tíðindaskrivinum sambært DR.
Bjørn Nørgaard kallar verkið "Sarkofak" og hevur skapt tað við tilfari, sum vísir til lond sum Føroyar, Grønland og Frankaríki, sum kongshjúnini mangan vitjaðu saman.
(Mynd: Scanpix)


text:
Masterlæra í sosialvísindum og samfelagsplanlegging
Master Learning in Social Science and Planning
- Lestrartíðin er 2 ár og telur 120 ECTS
- Lokin útbúgving gevur rætt til heitið Master of Social Science, stytt M.S.Sc.
- Útbúgvingin er staðsett á Søgu- og samfelagsdeildini, Jónas Broncks gøta 25,Tórshavn
- Umleið 20 lesandi verða tikin inn á útbúgvingina á hvørjum ári
- Lestrargjald:
- Fulltíðarlestur: Ókeypis fyri borgarar í danska ríkinum o.ø. Norðurlondum
- Stakgreinir: 200 DKK/ECTS
- Umsóknarbløð og leiðbeining eru at finna HER
- Umsóknarfreistir eru at finna HER
Endamál
Masterlæra er ment við tí fyri eyga, at tann lesandi skal kunna ogna sær førleikar á einum høgum altjóða støði innan eitt fakøki, men samstundis er fyrilit tikið fyri, at hvør lesandi kann ogna sær sín egna sjálvstøðuga fakliga profil.
Stórur dentur verður lagdur á sjálvstøðugt arbeiðslag og evnini at seta seg inn í kompleks viðurskifti, hetta serliga gjøgnum problemgrundað projektarbeiði. At arbeiða við støði í at menna slíkar eginleikar hevur stóran týdning fyri ein lítlan arbeiðsmarknað sum tann føroyska.
Skipan av útbúgvingini
Útbúgvingin tekur tvey ár:
Í fyrstu lestrarhálvu verður dentur lagdur á teori og metodu innan sosialvísindi og samfelagsplanlegging. Ein týdningarmikil partur av hesi lestrarhálvuni er arbeiðið í einum fakligum praksisfelagsskapi, har tann lesandi, saman við øðrum lesandi og vísindastarvsfólkum, kemur at arbeiða við ávísari granskingarverkætlan.
Í aðru lestrarhálvu verður farið á útlendskt universitet, har tann lesandi lesur útvald fak innan sítt serøki.
Í triðju lestrarhálvu fer tann lesandi í praksislæru. Hetta merkir, at grundað á avtalu millum tann lesandi og ein stovn ella virki, granskar tann lesandi eina fakliga viðkomandi uppgávu, samstundis sum hann ella hon eisini luttekur í vegleiðing og metoduskeiðum á Setrinum. Ein minni partur av lestrarhálvuni er hartil ein teoretisk og metodisk fyrireiking til masterritgerðina.
Í fjórðu lestrarhálvu er sjálvt arbeiðið við masterritgerðini við atknýttari vegleiðing.
Bygnaður
Innihald
Útbúgvingin, M.S.Sc. í sosialvísind og samfelagsplanlegging, tekur samfelagið sum skipan til viðgerðar og greinar samfelagsins strukturar og organisatiónsformar, herundir stovnar, teirra bygnað, stýring og søguligu menning.
Lestrarøkið tekur menniskjans samanspæl við samfelagsins strukturar og stovnar til viðgerðar, og hvussu intentionel samfelagslig menning skapast, hetta grundað í felags avgerðum og virðum.
Málið við útbúgvingini er, at tann lesandi ognar sær førleikar á altjóða støði innan vísindalig ástøði og háttaløg, men samstundis eisini ein sjálvstøðugan fakligan profil. Grundað á eina problemorienteraða, tvørvísindaliga tilgongd, tætt samstarv millum studentar og granskarar á deildini, og starvslæru, mennir studenturin eitt sjálvstøðugt arbeiðslag.
Nakað av samskiftinum fer fram á enskum / skandinaviskum máli, herundir uppgávuskriving.
Kravið um at vera til staðar á stovninum er hægri enn undir vanligum universitetslesnað.
Próvtøkur
Skipað verður fyri próvtøkum tvær ferðir um árið. Vetrarpróvtøkur eru í desember og januar, summarpróvtøkur eru í mai og juni.
Endurpróvtøka og sjúkrapróvtøkur verða fyriskipaðar eftir reglugerðum setursins, ella eftir avtalu við undirvísingarleiðaran.
Próvtøkurnar kunnu vera skrivligar uppgávur við ella uttan munnligari verju. Munnligar royndir er grundaðar á temaseminar, workshops o.l. Serritgerðin verður vard munnliga.
Upptøkutreytir
Bachelorútbúgving í søgu ella samfelagsvísindi frá Fróðskaparsetri Føroya.
Bachelorútbúgving í søgu ella samfelagsvísindi frá øðrum hægri lærustovni, har royndir við problemorientering og tvørvísindaligum arbeiði er ein fyrimunur.
Lesandi við øðrum førleikum, tó í minsta lagi bachelorstigi, kunnu eisini søkja um upptøku.
Framtíðarmøguleikar
Ein fakliga sterk samfelagsvísindalig útbúgving, grundað á vitan og royndir frá bæði altjóða viðurskiftum og úr føroyska samfelagnum, gevur hollar førleikar at starvast við leiðandi og analytiskum uppgávum innan bæði privata, almenna og sjálvbodna sektorin í samfelagnum.
Eftir lokna masterlæruútbúgving hevur tann lesandi bygt sær upp holla vitan um týdningarmestu viðurskiftini innan samfelagsfrøðiliga fakøkið, grundað á nýggjastu fakligu vitanina.
Próvtakarin hevur fingið førleikar í at seta kritiskar spurningar, í gjølliga at greina ymisk evni og at framleiða viðkomandi vitan innan sítt fakøki. Hann ella hon kann arbeiða problemorienterað og tvørvísindaligt á einum høgum fakligum stigi og loysa sjálvstøðugar uppgávur og leiðslu á hægsta stigi, eins og viðkomandi kann arbeiða væl saman við øðrum í arbeiðsbólkum.
Harumframt kann próvtakarin taka á seg miðlan av gransking og av granskingargrundaðari vitan, umframt kjakast um hesi viðurskifti við fakfelagar, eins væl og við ikki-serfrøðingar. Hann ella hon kann taka á seg greiningaruppgávur vegna privatar, almennar ella sjálvbodnar stovnar, her undir at finna væl grundaðar loysnir á kompleksar samfelagsligar avbjóðingar.
Framhaldandi útbúgving
Við M.S.Sc útbúgving í politikki og umsiting ert tú væl fyri til víðari lestur á Ph.d.-stigi.
Umsóknarfreist og umsóknarblað
Til ber at søkja um upptøku elektroniskt. Tú finnur umsóknarbløðini HER.
Sí vinaliga umsóknarfreistirnar HER.
Á síðuni eru eisini lagdar leiðbeiningar til umsóknarbløðini. Les leiðbeiningina væl, áðrenn tú fyllir umsóknarblaðið út.
Nærri kunning
Nærri kunning fæst við at venda tær til Eriku Anne Hayfield, útbúgvingarleiðara, erikah(at)setur.fo, tlf 292597


text:
Fyrispurningur eftir Tingskipanini § 52a
Fyrispurningur um miðnámsskúlaøkið (1), settur Bjørn Kalsø, landsstýrismanni í mentamálum (at svara skrivliga eftir TS § 52a)
1. Ætlar landsstýrismaðurin at orða eina lóg um skúladeplar, sum skal taka hædd fyri framtíðar bygnaði og staðseting av miðnámsskúladeplum kring landið?
2. Hvørji atlit ætlar landsstýrismaðurin at taka, tá avgerð verður tikin um at skipa deplar, og ætlar landsstýrismaðurin at fylgja tilmælinum frá 2007 um tríggjar deplar?
3. Hvønn leiðslubygnað ætlar landsstýrismaðurin, at nýggi Marknagilsdepilin skal hava?
4. Nær ætlar landsstýrismaðurin at søkja eftir depilsstjóra til Marknagilsdepilin?
5. Ætlar landsstýrismaðurin at skipa miðnámsskúlarnar á Kambsdali og í Klaksvík í ein ella fleiri deplar, og verða hesir skipaðir sum sjálvsognarstovnar ella almennir stovnar?
6. Hvat ætlar landsstýrismaðurin við HF-skeiðnum í Klaksvík, sum í dag er partur av Eysturoyar Studentaskúla og HF-skeiði?
Viðmerkingar:
Stórar ný- og umbyggingar eru í gongd á miðnámsskúlunum kring landið. Miðnáms¬skúlaskipanin er kollvelt, men enn er eingin verulig bygnaðarbroyting farin fram, so hetta kann gagnnýtast til fulnar. Tí er umráðandi at Løgtingið fær kunning frá lands¬stýrismanninum um, hvørjar ætlanirnar eru.
Sp. 1-2
Miðnámsskúlaskipanin er nógv broytt farnu árini. Lóggávan er nýggj, nýbyggingar eru framdar í Suðuroy og í Vestmanna, og ný- og umbyggingar fara fram í løtuni bæði í Tórshavn, á Kambsdali og í Klaksvík. Enn er bygnaðurin tó hin sami. Partur av ætlanini við nýggju lóggávuni og nýbygginginum er ein reformur av stovnabygnað¬inum innan miðnámsskúlaøkið. Hetta er ein fortreyt fyri at fáa skipanina at virka til fulnar og eftir ætlan. Tað er neyðugt, at Løgtingið og almenningurin fær kunning um ætlanir landsstýrismansins á hesum øki.
Í álitinum um gymnasialar útbúgvingar frá 2007, sum er grundarlagið undir teimum broytingum, sum higartil eru framdar, verður mælt til tríggjar deplar. Ein fyri mið¬staðarøkið, ein fyri norður/eysturøkið og ein fyri Suðuroynna. Umráðandi er, at hesin spurningur eisini verður avgreiddur, so leiðslur og starvsfólk vita, hvussu framtíðin sær út og fáa lagt langtíðar ætlanir.
Sp. 3-4
Seinasta summar fekk landsstýrismaðurin eitt rúgvusmikið álit um bygnaðin á Marknagilsdeplinum. Í álitinum eru tvey tilmæli viðvíkjandi leiðslubygnaði. Annað mælir til at seta eitt stýri ímillum landsstýrismannin og depilsstjóran, og hitt mælir til at seta eina ráðgevandi nevnd til depilsstjóran, sum vísir beinleiðis til landsstýris¬mannin. Áhugavert er at fáa at vita, hvat av hesum tilmælum landsstýrismaðurin ætlar at velja, og nær søkt verður eftir depilsstjóra.
Sp. 5-6
Miðnámsskúlaverkið er ein samlað samanhangandi eind, og umráðandi er at bygnað¬urin í ymisku økjunum verður eftir sama leisti. Tí er umframt bygnaðin á Marknagils¬deplinum eisini umráðandi at fáa kunnleika um ætlanir landsstýrismansins fyri restina av landinum. Í norður-eysturøkinum eru í dag tríggir miðnámsskúlar við ymsum stað¬setingum, ymsum leiðslum og ymsum stovnsformum.
Um- og nýbyggingar eru og fara fram á Tekniska skúla í Klaksvík og á Studenta¬skúlanum og Handilsskúlanum á Kambsdali. Hesar eru neyðugar fyri at fáa nýggju miðnámsskúlaskipanina at rigga eftir ætlan. Skal hetta gagnnýtast til fulnar, er tó neyðugt at skipa bygnaðin á hesum stovnum av nýggjum. Umráðandi er tí at fáa upplýst, hvat landsstýrismaðurin ætlar. Um ætlanin er at gera ein ella tveir deplar, og um hesir allir skulu gerast sjálvsognarstovnar ella almennir stovnar, ella um man framhaldandi fer at gera mun á stovnsformunum innan miðnámsskúlaøkið.
Umráðandi er at fáa greiðu á, hvat landsstýrismaðurin ætlar við Klaksvíkar HF-skeiði, sum í dag er partur av Eysturoyar Studentaskúla og HF-skeiði. Somuleiðis er umráð¬andi at fáa at vita, hvussu landsstýrismaðurin ætlar at skipa miðnámsskúlarnar í Vest¬manna og Suðuroy.
Hóast lagt er upp til okkurt slag av samanlegging, er enn eingin politisk útmelding komin um, hvussu hesir skúlar skulu virka í framtíðini, og tað ger arbeiðið hjá skúla¬leiðslunum at leggja framtíðarætlanir fyri miðnámsskúlaskap í Føroyum trupult.
Á Løgtingi, 23. januar 2015
Gunvør Balle


text:
Bygnaður
Ráðið fyri Ferðslutrygd er ráð undir Samferðslumálaráðnum. Vit hava hesar føstu limir: Akstovan, Kommunufelagið, Føroya Koyrilærarafelag, Føroya Landfúta, Føroya Læknafelag, Føroya Lærarafelag, Kvinnufelagssamskipan Føroya, Landsverk, Kringvarp Føroya, Trygd, Betri Trygging, Mentamálaráðið og Vinnumálaráðið.
Umframt nevndu limir kunnu eisini kommunur, aðrir almennir stovnar og ikki vinnurekandi áhugafeløg, sum vilja vera við í ferðslutrygdararbeiðinum gerast limir. Eisini einstaklingar, vinnurekandi feløg og fyritøkur, sum vilja vera við í ferðslutrygdararbeiðinum, kunnu verða limir. Hesir limir verða nevndir ”Ferðslutrygdarvinir”.
Starvsnevnd
Ráðið fyri Ferðslutrygd hevur starvsnevnd, sum vanliga hittist mánaðarliga, tó ikki í juli og august. Í henni sita: Kári Thorsteinsson, nevndarformaður, Armgarð Steinhólm (Landsverk), næstforkvinna, Eiler Fagraklett (Betri Trygging), Jákup av Skarði (Føroya Lærarafelag) og Ingunn Eiriksdóttir (Miðfyrisitingarstjóri í Tórshavnar kommunu). Varaumboð eru: Vivian Johansen (Trygd), Mikkel H. Frandsen (Landsverk) og Lovisa Petersen Glerfoss (Vága kommuna).
Ráðsfundur
Ráðsfundurin er hægsti myndugleiki uttan í teimum førum, tá ið góðkenning landsstýrismansins er kravd. Til ráðsfundin sendir hvør limur eitt umboð, sum hevur heimild at taka støðu vegna limin.
Sí viðtøkur okkara.


text:
Váðamerking
BankNordik hevur í samsvari við reglurnar hjá Fíggjareftirlitinum um váðamerking av íløgum skilt íløgurnar í grønar, gular og reyðar bólkar. Liturin vísir, hvussu stórur váðin verður mettur at vera.
Hvat kanst tú nýta váðamerking til?
Við váðamerking fært tú greið boð um váðan við at gera íløgur. Litirnir endurspegla váðan fyri tapi við íløguni, umframt hvussu lætt ella torført tað er at gjøgnumskoða íløguna og tær møguligu fylgjurnar. Tí ger ein váðamerking tað lættari at meta um váðan fyri tapi.
Vit gera tó vart við, at váðamerking ikki endurspeglar sannlíkindini fyri tapi, eins og váðamerking ikki kann koma í staðin fyri ráðgeving. Vit viðmæla tí ikki, at tú gert íløgur einans við støði í eini váðamerking.


text:
Upplýsingarnar her geva tær góðan møguleika at fylgja við býráðsarbeiðinum.
Her finnur tú m.a. skrá og samtyktir hjá býráðnum.
Her finnur tú eitt yvirlit yvir tænastur til børn og ung í kommununi, og eitt sindur afturat.
Barnaverndartænastan
Tvørávegur 37
800 Tvøroyri
Tlf. 611090
barnavernd@tvoroyri.fo
Trivnaðardeild
Tvørávegur 37
800 Tvøroyri
Tlf. 611085
tvoroyri@tvoroyri.fo
Á hesari síðuni finnur tú alt tilfar í sambandi við húsabygging. Tú kanst skriva teg á bíðilista til grundstykki og søkja um byggiloyvi. Her eru eisini upplýsingar um bústað.
Fólkayvirlitið
Tvørávegur 37
800 Tvøroyri
Tlf. 611085
tvoroyri@tvoroyri.fo
Tekniska Deild
Tvørávegur 37
800 Tvøroyri
Tlf. 611085
tvoroyri@tvoroyri.fo
Her hevur kommunan hentar upplýsingar til tín viðvíkjandi umhvørvi og teknikki
Tekniska Deild
Tvørávegur 37
800 Tvøroyri
Tlf. 611085
Faks 371814
tvoroyri@tvoroyri.fo
Tvøroyrar Havn
Havnarlagið 24
800 Tvøroyri
Tlf. 371055
havn@tvoroyri.fo
Her hevur kommunan hentar upplýsingar til tín viðvíkjandi heilsu og trivnaði.
Trivnaðardeild
Tvørávegur 37
800 Tvøroyri
Tlf. 611085
tvoroyri@tvoroyri.fo
Her er eitt yvirlit yvir tilboð og møguleikar innan frítíðar- og mentanarlív í kommununi. Her verður eisini kunnað um, hvussu ítróttahøllin verður útleigað og hvussu tú søkir um loyvi til at selja t.d. pylsur á jóansøku.
Umsitingin
Tvørávegur 37
800 Tvøroyri
Tlf. 611085
Faks 371814
tvoroyri@tvoroyri.fo
Lisitatiónin á Kloakk- og betongarbeiðið til nýggja barnagarðin yvirstaðin
Herfyri var lisitatión uppá gerð av kloakk- og betongarbeiðið til stóru útbyggingina av barnagarðinum í Trongisvági. Tvey tilboð komu inn og lógu bæði tætt uppá kostnaðin, ið kommunan áður hevði mett um. Samráðingar verða nú tiknar upp við lægstbjóðandi.
Veruligt glið er komið á arbeiðið við barnagarðinum og økið í Trongisvági tekur alsamt meiri skap sum eitt byggipláss.


text:
1. Samleiki
Landafrøði er lærugrein, ið sameinir fleiri ymiskar lærugreinar, ið arbeiða við jarðartengdum samanhangum og broytingum. Hugt verður bæði eftir, hvussu náttúran og umhvørvið seta treytir fyri samfelagsligum virksemi ymsastaðni á jørðini, og hvussu samfelagslig og mentanarlig frambrot broyta náttúruligu og umhvørvisligu fortreytirnar.
Væl eydnað landafrøði megnar bæði at viðgera smærri samanhangir og broytingar, men eisini at seta hesar í ein størri samanhang. Landafrøði C eigur at vísa á náttúruvísindaligar og samfelagsvísindaligar samanhangir í staklutum, umframt at viðgera hesar bæði á staðbundnum, økistengdum og alheims stigi. Føroysk viðurskifti eiga at verða tikin inn sum natúrligur partur av undirvísingini.
Somuleiðis er umráðandi, at undirvísingin verður sett í samband við gerandisdagin hjá næmingunum, so at lærugreinin bæði kann byggja á eina skipaða eygleiðing, eins væl og undran og djúphugsan, tá ið talan er um umstøðurnar kring okkum.
2. Endamál
Undirvísingin í landafrøði á B stigi hevur til endamáls, at
- næmingurin ognar sær innlit í, hvussu materielli heimurin er háttaður, og hvussu menniskjan byggir síni lívskor á hesi viðurskifti
- næmingurin ognar sær førleika at skilja, hvussu fyrisiting og vísindaumhvørvi starva við at lýsa tey ymisku landafrøðiligu fyribrigdini og umsita tey
- næmingurin ognar sær vitan og kunnleika um jørðina og skilir, at hon er býtt sundur í øki av alskyns støddum og vavi, og at knýtt verða sterk búskaparlig, politisk og sosial áhugamál at hesum økjum, ið kunnu avmarkast bæði horisontalt við kortum og planum, men eisini við tvey- ella trídimensionalum yvirlitsmyndum, sum vísa vertikalar samanhangir og avmarkingar
- næmingurin fær eina fatan av, at hesi øki ikki einans eru tómar víddir og rúm, men at tey hava alskyns eginleikar knýttar at sær, ið krevja bæði kvantitativar og kvalitativar førleikar, skulu teir verða lýstir
- næmingurin ognar sær førleika at skilja, hvussu nýggj vitan og tøkni kunnu nýtast til at betra um stýringina, gagnnýtsluna og tillagingina av náttúruumhvørvinum
- næmingurin fær kunnleika um og innlit í hugtøk, arbeiðshættir og sannkenningar í lærugreinini
- næmingurin fær innlit í, hvussu landafrøði og landafrøðifaklig gransking saman við hinum náttúrulærugreinunum stuðlar undir fatan okkara av heiminum
- næmingurin mennir sín áhuga og forvitni, so at hann fær hug at læra meira
- næmingurin styrkir sína fatan av fremmandum mentanum.
3. Stig og tímatal
Undirvísingin í landafrøði á B stigi fevnir um 125 klokkutímar.
4. Øki
Landafrøði á B stigi er vallærugrein, ið krevur, at næmingurin hevur kunnleikar og førleikar frá landafrøði C og støddfrøði C. Landafrøði B leggur upp til, at næmingarnir sleppa at velja geofaklig øki eftir egnum áhuga, bæði við støði í kjarnaøkjunum frá landafrøði C ella við støði í landafrøðifakligum ískoytisøkjum.
Kjarnaøki
Kjarnaøkini í landafrøði á B stigi eru útvald, so tey kunnu byggja á undirvísingina í landafrøði C. Kjarnaøkini, sum arbeitt verður við á B stigi eru hesi:
- Kortlæra
- Hagtøl
- Feltarbeiði
- Jarðarsøgan og jarðarinnar upphav
- Eldgos og hot-spots
- Plátutektonikkur
- Máan av ísi og regni
- Skapan av ymiskum grótsløgum
- Lívrunnar orkukeldur
- Orkujavnvág jarðarinnar
- Veðurskipanir á jørðini
- Veðurlagsmunir ymsastaðni á jørðini
- Vistfrøðiskipanir
- Fyritreytir fyri lívi og landbúnaði ymsastaðni á jørðini
- Varandi orkukeldur
- Mannaelvd ávirkan á landslagið
- Lendisumsiting og planlegging
- Infrakervi
- Demografi
- Vinnulívsmenning
- Mobilitetur
- Fólkatilflutningur
- Havfrøði (oceanografi)
- Havvistfrøði
- Fiskivinna
- Alivinna
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Førleikamálini eru lutað sundur í støðisførleikar og fakligar førleikar. Støðisførleikarnir eru nøkur almenn mál, ið gera seg galandi fyri allar lærugreinar. Landafrøði B er ein partur av hesum størra samanhangi, men hevur nakrar serligar arbeiðshættir. Hesir koma til sjóndar í teimum fakligu førleikunum, ið útgreina, hvat næmingurin skal megna eftir at hava fylgt undirvísingini í lærugreinini.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni næmingsins at taka egnar avgerðir. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi.
Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í landafrøði harumframt um at virða náttúru og umhvørvi, umframt tilfeingi og tey sermerki, ið hava týdning fyri nærumhvørvið bæði hjá sær sjálvum og fremmandum menniskjum. Í undirvísingini verður dentur lagdur á, at næmingurin skilir tær ymisku fortreytirnar, ið øll menniskju hava í lívinum, og virðir tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin virðir eisini sín egna tørv og tað náttúrutilfeingið, vit øll eru bundin at. Hann virðir tær skyldur og tey rættindi, sum fólkaræði byggir á, eins og hann hevur virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. Lærugreinin landafrøði er við til at fremja hesa menning. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin verður frá fyrsta degi vandur við at tala, skifta orð, lurta, próvføra og bera fram egnar metingar.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lesa er at skyna á og tulka. Í landafrøði merkir hetta m.a. at lesa ástøðiligar og empiriskar tekstir, at lesa myndlar og ritmyndir, ið sýna støður og einfaldar broytingar í tíð og í rúmd. Harumframt fevnir førleikin at lesa um at duga at kunna seg í kortum av ymiskum slagi, umframt at duga at lesa talvur og skema. Førleikin at skriva í landafrøði snýr seg um at duga at orða seg á einum samanhangandi fakmáli, ið evnar at knýta saman einfaldar samanhangir.
Førleikin at rokna snýr seg í landafrøði eins og í náttúrulærugreinum annars um førleikan at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og at loysa vandamál. Hesir førleikar eru fortreyt fyri at skilja og taka støðu til mong og ymisk gerandismál, og tí hevur undirvísingin í landafrøði ein týðandi lut í hesi menning.
Førleikin at nýta tøknilig amboð er í landafrøði at duga at nýta kunningartøkni, ið er ein fortreyt fyri øllum fjarskifti. Við venjingum ognar næmingurin sær vitan og mennir síni evni at skriva tekstir. Hesin førleiki snýr seg í stóran mun um at duga at finna viðkomandi upplýsingar á internetinum og at taka niður tilfar ella avrita tilfar inn í eitt tekstskjal ella rokniark og at goyma sítt tilfar í skipaðum skjáttubygnaði, so at til ber at handfara eina ávísa mongd av ymiskum tilfari.
At kanna
Forvitni er íborin førleiki. Vit rannsaka umhvørvið fyri at klára okkum í lívinum. At kanna er at eygleiða, undrast, samanbera, søkja svar og gera royndir. Í undirvísingini verða hesir førleikar mentir frá lægsta til hægsta stig, frá tí konkreta til tað abstrakta.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um náttúru, umhvørvi og mentanarlig viðurskifti. Í landafrøði styrkir næmingurin síni evni at leita upp og ogna sær viðkomandi vitan grundað á teir fakligu førleikar, ið fakið bjóðar. Næmingurin verður eggjaður til at síggja gagn og gleði í náttúrufrøðiligum og mentanarligum viðurskiftum og til at fregnast um spurningar av nevnda slag, sum bjóða forvitninum av. Við dømum og venjingum lærir næmingurin at nýta vísindaliga framferðarháttin og at handfara landafrøðifakligt tilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin mennir síni evni at hugsa, tala og skriva sjálvstøðugt, eins og hann mennir síni hugskot. Hann skal kenna seg at hava ein virknan lut í egnari menning og læring.
Førleikin at skapa snýr seg í landafrøði um, at næmingurin gerst tilvitaður um og lítur á egin evni, so hann gerst førur fyri sjálvur at byggja víðari á tað, sum lært er. Næmingurin lærir, hvussu náttúruvísindalig, tøknilig og vinnulig nýbrot hava broytt náttúru, umhvørvi, samfeløg og mentan. Næmingurin lærir, at eygleiðing og ítøkiligar royndir eru ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflog. Við at gera sær fyrimyndir skal næmingurin læra at meta um dygdina í avrikum hjá sær sjálvum og øðrum.
Fakligir førleikar
Undirvísingin í landafrøði á B stigi skal bæði menna kunnleikan hjá næminginum, umframt geva honum nøkur amboð at skilja og formidla landafrøðilig evni. Førleikamálini eru í høvuðsheitum ikki knýtt at nøkrum ávísum kjarnaøki, men eiga at vera ein partur av undirvísingini sum heild, har tey hóska inn.
Næmingurin skal eftir at hava lokið landafrøði á B stigi duga:
- at lesa, endurgeva og skriva landafrøðifakligar tekstir á einum torgreiddum máli, ið er á miðnámsligum B-stigi
- at lesa og skitsera bæði tví- og trídimensionalar myndlar og ritmyndir, ið sýna eina støðu ella broyting í tíð og rúmi
- lættliga og fimt at kunna seg á tematiskum kortum, eisini gjøgnum fyrispurningar í dátugrunnum
- lættliga og fimt at kunna seg á einum korti, einum globusi, í einum atlasi og á einum gps-krosstalsskipaðum korti og við krosstølum staðfesta, hvar og hvussu fjar ávís støð eru í mun til onnur
- at lesa og gera størri tvídimensionalar talvur og skemu og samanbera hesi við annað líknandi tilfar
- at tekna kort ella diagramm við ávísum neyvleika, eisini við at nýta einføld GIS-forrit
- vanligu roknihættirnar, mongdarlæru, tekna grafar út frá einføldum funktiónum og geometri, og at skipa tøl í fleiri ymiskum størri talvum og skemum
- hagfrøðiligt háttalag, ið ger hann føran fyri at gera hagfrøðiligar útrokningar
- at finna upplýsingar á internetinum og at taka niður tilfarið ella kopiera tilfarið inn í eitt vanligt tekstskjal og/ella rokniark. Harumframt duga at viðgera og greina tilfarið hagfrøðisliga í t.d. rokniarki
- at goyma talgilt tilfar í einum skipaðum skjáttubygnaði, so at tað er gjørligt hjá næminginum at handfara eina stóra mongd av ymiskum tilfari
- at finna, lesa og samanbera ymisk sløg av landafrøðifakligum endurgevingum, t.d. tekstir, talvur, kort, ritmyndir, myndir o.a. Næmingurin skal hava ein ávísan kunnleika til, hvar landafrøðifakligt keldutilfar kann finnast og duga at meta um góðskuna á tí
- at nýta framløguforrit, heimasíðuforrit og GIS-forrit til at framsýna egin avrik
- at kenna aftur, eyðkenna og skilmarka rúmlig mynstur, duga at úttala seg í rúmligum hugtøkum og neyvt at endurgeva rúmlig hugtøk gjøgnum kort og ritmyndir
- at leggja til rættis og fremja smærri royndir, t.d. savna inn tilfar frá námsferðum ella útferðum, skipa tað og endurgeva tað, antin munnliga ella skrivliga. Næmingurin skal hava framt feltarbeiði av styttri ella longri slagi, helst í samstarvi við aðrar lærugreinar
- at greina landafrøðiligar tilgongdir niður í antin einstøk landafrøðilig fyribrigdi og styttri ella longri parttilgongdir og at greiða skilliga frá hesum
- at seta einstøk landafrøðilig fyribrigdi ella parttilgongdir í eitt størri landafrøðiligt høpi, umframt at samantvinna ymiskar undirgreinar í landafrøðini
- at loysa landafrøðiligar spurningar og at orða og loysa landafrøðiligar spurningar og ivamálsorðingar sum part av verkætlanararbeiði, harímillum vátta ella avsanna hypotesur
- at arbeiða fleirfakliga og tvørfakliga. Hetta síðsta tó treytað av, at tvørfakligt samstarv er gjørligt í verki.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøkuhættir
Hildin verður ein munnlig próvtøka. Próvhoyringin varir 30 minuttir, íroknað próvdøming. Fyrireikingartíðin er 30 minuttir íroknað útflýggjan av tilfari og vegleiðing.
Uppgávuspurningarnir verða settir við støði í evnum, økjum o.tíl., bæði úr kjarnatilfarinum og ískoytistilfarinum, sum arbeitt hevur verið við í undirvísingini. Próvhoyringin er ein faklig samtala millum próvtakara og próvhoyrara, og tekur samtalan støði í framløgu próvtakarans av ókendum tilfari og próvtøkuspurningi, sum próvtakarin hevur arbeitt við í fyrireikingartíðini.
Próvtøkuspuningarnir skulu vera neyvlýsandi og hava undirspurningar umframt fylgiskjøl, ið ikki hava verið nýtt í undirvísingini. Próvtøkuspurningarnir skulu skipast soleiðis, at próvtakarin fær møguleika at vísa eina røð av teimum førleikum, hann hevur útvegað sær í undirvísingini. Tað er próvtakarans egna ábyrgd at meta um, hvat lisið tilfar kann verða tikið við upp í viðgerðina, men próvtakarin kann verða spurdur um alt, ið er lisið gjøgnum árið, og á hættir, ið leggja upp til allar førleikar, ið eru lýstir í hesi námsætlan.
Sama próvtøkutilfar kann í mesta lagið verða nýtt tríggjar ferðir í sama próvtøkuflokki.
Próvtøkutilfar og próvtøkuspurningar verða send próvdómaranum til góðkenningar sambært próvtøkukunngerðini.
Dømingargrundarlag
Próvtalið 12 verður givið fyri eitt frálíkt avrik, har næmingurin neyvt og gjølla megnar at útgreina próvtøkuspurningin. Próvtakarin skal á fullgóðan hátt og við stórum yvirliti megna at greiða frá ástøðiligu samanhangunum, megna at avlesa og tulka ritmyndir, kort, tekstir, frymlar, myndir ella lutir, og við livandi máli og stórum sjálvsáliti megna at lýsa og viðgera gerandisligu sjónarhornini í ástøðiligu og empirisku vitanini.
Próvtalið 7 verður givið fyri eitt gott avrik, har próvtakarin sum heild megnar at útgreina próvtøkuspurningin, tó við stórum holum í vitanini. Próvtakarin skal á samanhangandi hátt megna at greiða frá ástøðiligum samanhangum, á samanhangandi hátt avlesa og tulka ritmyndir, kort, tekstir, frymlar, myndir ella lutir, og á ein samanhangandi hátt megna at lýsa og viðgera gerandisligu sjónarhornini í ástøðiligu og empirisku vitanini.
Próvtalið 2 verður givið fyri eitt nøktandi avrik, har próvtakarin so dánt megnar at útgreina próvtøkuspurningin. Próvtakarin skal megna at lesa ósamanhangandi vitanarbrot úr ástøðiliga samanhangunum, á ósamanhangandi hátt megna at tulka ritmyndir, kort, tekstir, frymlar myndir ella lutir, og á ein ósamanhangandi hátt megna at viðgera og umrøða gerandisligu perspektivini í ástøðiligu og empirisku vitanini.
Próvhoyrari og próvdómari skulu í hvørjum einstøkum føri meta um, hvørt neyðugt er at seta dýpandi ella uppklárandi spurningum. Spurningarnir skulu setast fyri at skjalfesta rætta vitanar- og førleikastøðið hjá próvtakaranum.
7. At skipa undirvísing
Landafrøði B er vallærugrein, ið leggur stóran dent á tíðarbær viðurskifti og áhugamál hjá næmingunum.
Didaktiskar meginreglur
Av avgerandi týðningi er, at undirvísingin í landafrøði elvir til og leggur upp til ein stigvøkstur í torleika- og fatanarstigi. Stigvøksturin kemur serstakliga til sjóndar í teimum førleikamálunum, sum lýst eru í námsætlanini. Málini mynda framúravrikið og eru bindandi soleiðis at skilja, at lærari og næmingur altíð miða eftir at fáa tað besta burturúr undirvísingini. Fyri at tryggja stigvøksturin er neyðugt, at sett verða mál, sum hjálpa næminginum fram móti endaligu málunum. Undirvísarin skal leggja undirvísingina til rættis, so næmingarnir hava eina greiða fatan av, hvørji málini eru, soleiðis at teir sjálvir gerast tilvitaðir um krøvini og kunnu fylgja, umhugsa og stýra teirra egnu menning. Teir skulu í hesum viðfangi hava eina greiða fatan av, hvussu teir verða eftirmettir, og hvat metingarstøðið er.
Undirvísingin skal ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður evnislýst og viðgjørt í flokkinum, so næmingar gerast tilvitaðir um teirra egnu læringartilgongdir. Næmingar eiga regluliga at verða kunnaðir um, hvussu læringartilgongdin er ætlað, og teir eiga at verða eggjaðir til at umhugsa teirra egnu støðu í henni. Dentur skal eisini leggjast á heimaarbeiði, so at næmingurin evnar at taka ábyrgd fyri egnari læring og dugir at goyma undirvísingartilfarið á ein skilagóðan hátt.
Stigvøksturin og metalæringin eru fortreytir fyri, at næmingurin í størri og vaksandi mun kann taka ábyrgd fyri egnari læring. Fyri at tryggja hesa tilgongd er neyðugt, at ljós verður varpað á, hvønn leiklut næmingar og lærari hava, eins og at næmingar sleppa at hava ávirkan á, hvussu undirvísingin verður løgd til rættis.
Í hesum sambandi er umráðandi, at undirvísingin í so stóran mun, sum til ber, tekur støði í gerandisdegi næmingsins. Landafrøðiligar hendingar verða ofta lýstar í miðlunum, og tað er uppgáva undirvísarans at fylgja við í miðlunum og spyrja næmingarnar um tíðarbærar landafrøðiligar hendingar. Hóskandi er eisini at taka tíðarbært skrivligt tilfar upp í undirvísingina eftir tørvi. Nýtsla av ástøðiligum tilfari er neyðug fyri at handfara vitanina á B-stigi, so undirvísingin má miða ímóti at sameina sannroyndir, ástøði og háttalag, so at tey ganga upp í eina hægri eind. Í hesum sambandi verður mælt til at arbeiða bæði induktivt og deduktivt. Eisini eigur at verða miðað ímóti tvørfakligum samstarvi við aðrar lærugreinar.
Endamálið við, at undirvísingin byggir á eina tillaging millum undirvísara og næming, er, at geva fleiri næmingum eina fatan av, hví læringin hevur týdning. Við ymiskum arbeiðsháttum og læringartilgongdum, ymiskhættaðum undirvísingartilfari og ymiskum sløgum av avrikum verður tryggjað, at næmingurin kennir seg aftur í tí, sum undirvíst verður í. Endamálið er, at øll fáa gagnnýtt sínar læringarstílar.
Læring fer ikki einans fram, til skúlagongdin er av. Næmingurin skal fáa eina holla fatan av, hvønn samfelagsligan og persónligan týdning menningin av menniskjaligum tilfeingi, harímillum formliga útbúgving, hevur. Næmingurin skal eggjast til at umhugsa sína egnu framtíð og seta sær persónlig mál, og her hevur lærarin sum leiklut at leggja lag á og skapa umstøður, sum stimbra hugin til at læra alt lívið.
Næmingatillagað undirvísing er treytað av tilvitanini um ymiskar læringarhættir, og um fortreytirnar hjá einstaka næminginum. Fyri at betra vitanina um hetta er umráðandi at fremja regluliga eftirmeting av undirvísingini, bæði gjøgnum formligar skjalbundnar eftirmetingarhættir, men eisini gjøgnum óformligar munnligar eftirmetingarhættir, eitt nú við næmingasamtalu.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við, at týðandi tekstir og tekstsløg verða tikin upp í undirvísingina.
Í landafrøði skulu ymiskir arbeiðshættir verða nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgur, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarhættunum, har byrjað verður við lærarastýrdari undirvísing. So hvørt sum næmingurin búnast og gerst meira sjálvstøðugur, verður hesin lærarastýrdi undirvísingarformur at minka.
Næmingurin skal ikki einans duga at fyrihalda seg til boðskap úr tekstum, frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið umframt skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu bæði munnligi og skrivligi tátturin í lærugreinini verða útintir.
Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at granska, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari má altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Lærugreinin landafrøði er partur av yvirskipaða kravinum um samstarv millum tvær ella fleiri lærugreinar. Samstarvast skal við ymiskar lærugreinar um ymisk evni, eitt nú menning av skapandi evnum og KT-førleikum.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild og letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.
Skrivlig avrik
Skrivligi parturin letur upp fyri tvørfakligum samstarvi og við tí øðrvísi skrivligum avrikum. Heldur enn at lata eitt avrik inn, bara í landafrøði, kann talan verða um tvørfakligt samstarv.
Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivligu uppritini, sum verða løgd fram, á mennandi hátt. Kunningartøknin letur upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Arbeitt verður við uppgávum og verkætlanum, har dentur bæði verður lagdur á arbeiðsgongd og úrslit. Hetta verður samlað í skjalamappu (portfolio) hjá hvørjum einstøkum næmingi, so at undirvísingargongdir og fakliga menningin hjá næminginum verða skjalfest.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri móðurmálinum sum intellektuelt amboð, ið skal víðka sjónarringin hjá næminginum. Allir flokkar skulu tí gera royndir við málinum, eitt nú við sínámillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Arbeiðast skal við tí at lurta og tí at vera umhugsin øll skúlaárini, samstundis sum orðaval og talugávur mennast. Næmingurin skal sleppa at royna veruligar eins væl og gjørdar samrøður. Floks- og bólkakjak skal javnan eftirmetast, so at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv. Eitt gott lesiumhvørvi i skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum. Skúlabókasavnið er ein sjálvsagdur partur av hesum góðu vanum. Fyri at røkka góðum lesiumhvørvi er av stórum týdningi, at skúlabókasavnið er ein natúrligur partur av skúlagongdini. Í byrjanini kunnu næmingarnir t.d. lesa eina stutta bók um dagin. So hvørt sum bøkurnar gerast longri, má meira tíð setast av til at lesa eina bók. Umráðandi er, at lesingin verður løgd til rættis samsvarandi tí førleikastigi, næmingurin er á. Allir næmingar skulu lesa eina aldurshóskandi skaldsøgu ella samsvarandi tekstmongd um mánaðin øll skúlaárini.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


text:
Tróndur Arge 16.05.2018 (16:32)
Danjal: Jean-Pierre Papin og Eurogoals
Í kvøld verður Europa League finalan í fótbólti. Finalan er millum Marseille og Atletico Madrid. Fyrr í dag tosaðu vit við Suna Juul Pedersen, sum er Atletico Madrid fjeppari. Nú hava vit eisini spurt journalistin í Miðalhúsinum, Danjal av Rava, sum heldur við Marseille, hvussu tað ber til, at hann heldur við Marseille.
Les eisini: Diego Simeone má sita millum áskoðararnar
Hóast Danjal av Rana ikki beinleiðis er í ítróttartoyminum hjá Miðlahúsinum, so plagar hann ikki at halda sær aftur. Millum annað vann hann innanhýsis kappingina í Fantasy League hetta kappingarárið, og bleiv nummar fimm av 397 í kappingini hjá In.fo.
Les eisini: Suni Juul Pedersen um Atletico Madrid
In.fo: Hví fórt tú at halda við júst teimum?
Danjal av Rana: Eurogoals á Eurosport, mánakvøld tá fyrst í 90'unum. Jean-Pierre Papin var stóra stjørnan tá. Hann fór til AC Milan summarið 1992. Í mai 1993 hittust júst AC Milan og Marseille í finaluni í Champions League. Basile Boli skoraði einasta málið, og Marseille vann 1-0.
Hvussu væl fylgir tú við liðnum?
Eg fylgi fyrst og fremst við úrslitunum hjá teimum og heimasíðuni hjá felagnum. Tað er sjáldan, at eg havi høvi at hyggja eftir dystum, men tá teir spæla evropiskan fótbólt liggur onkuntíð betri fyri. Eg búði í Marseille frá 2001 til 2002, tá hugdi eg eftir so gott sum hvørjum dysti í sjónvarpinum, og var eisini á Stade Vélodrome av og á.
Ert tú spentur til finaluna í kvøld?
Ja, halt kipp ikki. Havi eisini funnið gomlu Marseille-troyggjuna fram og alt. Tað er stuttligt aftur at vera í eini evropiskari finalu, og er tekin upp á, at felagið kanska er í ferð við at koma fyri seg aftur. Ein sigur til OM í kvøld og Liverpool 26. mai, so kundi fótbóltsárið næstan ikki hilnast betur.
Hvat væntar tú av finaluni?
Eingin ivi er um, at Atlético eru favorittar, men kanska teir hokna undir trýstinum. Eg trúgvi ikki, at tað vera nógv mál og satt at siga vænti eg heldur ikki, at vit fara at síggja nakað serliga vakurt fótbóltsspæl í kvøld. Málmaðurin Steve Mandanda, sum kom aftur til felagið eftir ein stuttan steðg í Crystal Palace, er júst kosin ársins málmaður í Ligue 1. Hann má vera upp á sítt besta í kvøld eisini.
Hvørjum spælara skulu vit halda eyga við?
Florian Thauvin. Tað eydnaðist ikki hjá honum í Newcastle, men gongur upp á stás í Marseille. 26 mál og 15 upplegg hetta kappingarárið. Vónandi fær hann góðan stuðul frá Dimitri Payet á hinum vonginum. Allez l'OM! Droit au but!
Europa League finalan:
Marseille – Atletico Madrid (19.45)
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tórshavnar kommuna á Ovastevnu
22. Aug 2012
Jákup av Skarði Gott kvøld borgarstjórin. Ikki vardi tað meg,...
Sandagerð er serstakt
22. Aug 2012
Ein kann freistast at trúgva, at í Sandagerði er bara...
Bygdamann í býráðið
20. Aug 2012
Jákup av Skarði Eydnast mær at gerast býráðslimur, so hugsi...
Klemma, pussa og bona!
18. Aug 2012
Bjarni Djurholm - Tað er besta medisinið at forskrekkja fjøldina av føroyingum. Løgmaður helt eina...
Hyklið hækkar í hvørjum – í Føroyum
15. Aug 2012
Høgni Hoydal Hyklið hækkar í hvørjum í Føroyum. Annika Olsen,...
Tjóðarsemju um at skipa Føroyar sum sjálvstøðugt land – nú !
15. Aug 2012
Kristina Háfoss Søguligar...
Listin - ein íløga í framtíðina!
13. Aug 2012
Havnin hevur fostrað nógv dugnalig...
Vón fyri framman
13. Aug 2012
Elsebeth Mercedis Gunnleygsdóttur Fyrst fari eg at takka løgmanni fyri eina góða og...
Hvat myndar Tórshavn, og hvør myndar høvuðsstaðin?
12. Aug 2012
Jákup av Skarði Eg bjóði meg fram á Tjóðveldis-listanum til...
Nýhugsan og framskygd menning!
06. Aug 2012
”Havnin er ein lítil bygd,...
Ovastevna í Tórshavnar kommunu
06. Aug 2012
Jákup av Skarði Vikuskiftið 10.-12. august 2012 er aftur ovastevna...
Ólavsøkurøða uttan trúvirði
01. Aug 2012
“Plaga so allir høviskir sveinar, halda síni...
Loysn má fáast á ferðsluni í høvuðstaðnum!
18. Jul 2012
Andrea HeinriksdóttirEin heildarætlan fyri ferðsluna...
Miðbýarætlan fyri Havnina, har kreativitetur er í hásæti
04. Jul 2012
...
Eigur Kringvarpið ongan góðan?
26. Jun 2012
Kringvarpið átti at havt sín sjálvsagda leiklut sum...
Nýggjur musikkskúli í høvuðstaðnum
12. Jun 2012
Andrea Heindriksdóttir Tað er at...


text:
Tann perfekti lesnaðurin
Eg gleði meg, til tað verða leiguíbúðir til lesandi í Føroyum, tí í løtuni ber ikki til at lesa í Føroyum uttan at búgva hjá familjuni.
Eg droymi um, at studningurin hækkar munandi, tí í løtuni røkkur studningurin illa nokk til mat.
Eg vóni, at ein skúlabókaskipan verður stovnað, tí tað er ov dýrt at keypa nýggjar bøkur á hvørjum ári.
Eg vænti, at vit fáa eitt gott lestrarumhvørvi í Føroyum, tá vit fáa leiguíbúðir til lesandi og skúlaheim til lesandi á hægri lærustovnum.
Eg droymi um eitt samanhald, har vit øll kunnu verða líka glað og ikki bert líkaglað.
Við javnaðarkvøðu
Bergur A. Dalsgarð


text:
20.9.2016 |
Næmingur í 3.a funnið fløskupost
Tá ið Lív Eina Wiberg úr 3.a í sístu viku fór í fríkorter, fór hon oman á sandin at spæla eitt sindur. Tá sá hon nakað snedugt á sandinum. Hon sá beinanvegin at tað var ein fløskupostur. Lív royndi at fáa proppin av, men hann stóð fastur. So tók Lív fløskupostin við inn í tíma, har tey høvdu Berlys. Berlys hjálpti síðani til at lata henda merkisverda post upp. Í fløskuni var eitt bræv frá Jolly Atagoyuk. Børnini í 3.a fóru beinenvegin á alnótina at finna útav, hvør hesin maðurin var. Tað vísti seg, at maðurin var ein vísindamaður. Í brævinum stóð eisini, at posturin var lagdur út í samband við, at Jolly gjørdi eina granskingarverkætlan um rák í høvunum. Flokkurin og Berlys, lærarin, hava sett seg í samband við vísindamannin, og sent honum eina mynd av flokkinum og fløskupostinum. Í myndasavninum kunnu tit síggja postin og brævið.
Umskifti og frítímar
Her kanst tú fylgja við, um flokkarnir hava vikar. Yvirlitið er eina viku fram.............. ............


text:
Stóra Pakkhús
Stóra Pakkhús er eitt sera spennandi hús, sum verður brúkt til alskyns endamál.
Læs resten →
Leygarkvøldið 11. mars verður árliga Harraborðhaldið í Stóra Pakkhúsi.
Læs resten →
Leygarkvøldið 12.mars kl. 21:00 verður skipað fyri einari spennandi spurnakapping í Stóra Pakkhús í millum arbeiðspláss, eindir og stovnar í Vági.
Læs resten →
Leygardagin 27. februar verður árliga Harraborðhaldið í Stóra Pakkhúsi. Og atgongumerkini verða seld í Stóra Pakkhúsi fríggjakvøldið 19. februar kl. 17.
Læs resten →
Árliga Harraborðhaldið í Stóra Pakkhúsi verður leygarkvøldið 27. feb. 2016.
Læs resten →
Leygarkvøldið 19. des. verður BARR – Quiz við Dagfinn Olsen kl 22:00 Tema: Jól & nýggjár. Og frá uml. kl. 00.00 spælir og syngir Ingi Poulsen.
Leygarkvøldið 28. nov. spæla teir báðir vælumtóktu Brian John Huges og Sigmar Sørensen, góðan og festligan barr-tónleik.
Hvørt fríggjakvøld frá kl. 17 til kl. 19 er Fimm’ari í Stóra Pakkhúsi. Harumframt er eisini fast opið frá kl. 22 til kl. 04 hvørt fríggjakvøld og hvørt leygarkvøld.
Læs resten →
BARR-QUIZ og LIVE-tónleikur í Stóra Pakkhúsi leygarkvøldið 14. nov.
Læs resten →
Jólabryggið hjá Føroya Bjór kemur fríggjadagin 6. november. Eins í fjør fara vit at gera nakað burtur úr J-degnum.
Læs resten →


text:
Hesi tiltøkini við Grannakaffi, ið hava til endamáls at varpa ljós á krabbamein og tí ið fylgir við hesum, hava nú nøkur ár á baki.
Seinasta ár, skipaðu bindikonurnar, ið vanliga samlast í Stóra Pakkhúsi í Vági fyri Grannakaffi í Meinigheitshúsinum í Vági, í meðan rørslufelagið Hvistan, sum eisini sama dag skipaði fyri rennikapping við Stórá í Trongisvági, hevði Grannakaffi har.
Í ár hava so Hvistan og bindikonurnar átikið sær at gera Grannakaffi saman, ið sum sagt verður í Meinigheitshúsinum í Vági frá 12.00 – 16.00 nú legyardagin, 3. mars.
Hvistan og bindikonurnar hava áður samstarva og var tað til Føroya Sunnasta 1/2marathon, og gekk tað framúr væl og vónandi fer hetta samstarvið at halda fram, tá ið Føroya Sunnasta 1/2marathon verður aftur í september, og har longu nú, hóast meira enn hálvt ár er til tiltakið, fleiri enn 40 luttakarar hava boða frá at teir koma, og har eitt nú danir hava melda til eisini.
Leygardagin verður eisini afturvendandi BETRI VK-7, ið er rennikapping hjá Frælsum Ítrótti í Føroyum, og verður leygardagin runnið av Eiðinum í Vági út á Nes, inn til bóndagarðin og vestur aftur á Vágseiðið, og er teinurin umleið 10km. Øll kunnu luttaka, bæði til gongu og rennandi 🙂
Hvistan og Bindikonurnar lata heilsa at øll eru vælkomin á gátt í Meinigheitshúsinum, og møguliga kemur okkurt meira á skránna, sum vit nærkast degnum – allir peningurin ið kemur inn, fer óskerdur til Krabbameinsfelagið.


text:
- Publiceret den 09 august 2016
- Víst: 2788
Torbjørn og Sigga
Mánadagin 13.06.16 fór eg mær ein túr á Oyrarbakka fyri at tosa við Torbjørn um barna- og ungdómsár hansara við Gjógv - og yrkisleið hansara sum heild. Hetta var ein hugnaligur seinnapartur. Hjúnini bæði - Torbjørn og Sigga - eru blíð og fryntlig fólk. Við góðum drekkamunni, kakum og karamellum var lætt at fáa glið á prátið - og so haldi eg, at vit bara lata Torbjørn "taka orðið": Eg eri føddur á Oyrarbakka 02.10.1928 og gangi sostatt væl á tey 88 árini. Pápi var av Eiði og æt Pól Andreasen, føddur 12.10.1892. Mamma var úr Geil við Gjógv, og hon æt Súsanna, f. Klein 21.04.1898. Vanliga bleiv hon kallað Sanna. Vit vóru 6 systkin: Olga, f. 16.04.27, Eg (Torbjørn) f. 02.10.28, Asta, f. 08.01.31, Óluva, f. 22.05.32, Ingibjørg, f. 17.12.33 og Lina, f. 14.09.36. Kona mín er Sigga, f. Poulsen, 1930, av Oyrarbakka. Vit giftust í 1955. Foreldur hennara vóru av Eiði. Vit eiga 5 børn: Jørgin, f. 1956 (býr í Havn), Sigtór, f. 1960 (Havn), Heri, f. 1964 (Havn) , Súni, f. 1969 (Havn) og Iris, f. 1971, býr á Eiði. - Sum tvey ára gamal fór eg til Gjáar at vera. Pápi førdi meg við maskinbáti norð á Bakka, og har tóku Olaf, mammubeiggi, og Klæmint (av Eiði), gubbi, ið var giftur við Onnu, mostur, ímóti mær. Teir skuldu bera meg til Gjáar. Eitt sindur minnist eg aftur av tí túrinum. Eg varð borin í einum rimaleypi og sat á eini fjøl, ið var stungin í millum rimarnar. Tá ið vit komu á Eiðisskarð, lovaðu teir mær úr leypinum, so eg skuldi sleppa at renna kapp við Klæmint, gubba. Hetta gjørdu teir fyri tað, at eg skuldi fáa varma aftur í kroppin. Eisini minnist eg púra klárt, tá ið eg kom inn í Geil. Eg stóð stillur eina góða løtu, tí gólvið var tann bera mold, so eg helt tað vera eitt grúuligt skil. Eg hevði ikki sæð moldgólv fyrr. Ikki var eg meir enn innkomin, nú kemur Dánjal Rasmus í Horni inn við Hans Edvardi. Vit vóru mestsum javngamlir og blivu bestu vinir til tann doyggjandi dag.
Tey gomlu Geilarhúsini - niðurtikin 1934. (Valdemar Djurhuus hevur málað málningin).
Eg kom í tey gomlu húsini í Geil, og tað eru tey elstu húsini, sum eg veit um. Tey høvdu moldgólv og líktust mest húsunum í Jógvansstovu. Inngongdin var omanfyri, og hønurnar høvdu eitt lítið rúm í heimara enda. So komst tú inn í roykstovuna, sum hevði moldgólv og koyggjur rundanum, og so var ein lítil stova ímillum og eitt lítið kamar í endanum. Tá ið eg kom til Gjáar í 1930, búðu hesi í Geil: Andrias, abbabeiggi, f. 1879, Sigga, abbasystir, f. 1869, Liva (Olivia), mostir, f. 1899 og Jóhanna, mostir, f. 1896. Jóhanna var ikki gift tá. So var tað tað, at mamma gjørdist sjúk av tuberklum, og læknin forlangaði, at børnini máttu fara út. Hetta var í 1939, og tá komu Asta, Ingibjørg og Óluva eisini til Gjáar, men Olga og Lina vóru eftir á Oyrarbakka. Asta og Ingibjørg fóru til Jóhonnu, mostur, og Sofus. Súsanna í Jógvansstovu vildi hava Ingibjørg, men, ikki veit eg, hon endaði eisini hjá Jóhonnu, mostur, og Sofusi, men Óluva kom til okkara, í Geil. -- Javnaldrar mínir vóru Pól Sigurd á Rætt, Sofus í Fornanum og Meinhard á Skipinum - og so Ida á Grótheyggi, Bergfríða á Heygnum, Elinborg hjá Kallsoy og Hermina í Niðara Hoygarði. Vit konfirmeraðust í Funningi, og presturin var Sand. Nei, sum vit spældu nógv úti í Jógvinihyli - floyttu við bátum ella spískaðu eitt fjalapetti og settu mastur og segl uppá. Hetta kallaðu vit lapparar. Tað man koma av tí, at teir fóru mestsum lappandi undan vindinum. Seglini vóru av nævuri. Summir dreingir høvdu skip, sum páparnir helst høvdu gjørt teimum, og so plagdu vit at floyta allan vegin úr Jógvinihyli - inn í Stórukós - út við Seiðabergi og líka inn í Ánna. Eisini svumu vit javnan í Jógvinihyli. Tað var óføra stuttligt. Petur á Fløtti átti eitt so grúuliga vakurt skip, men eina ferð hann fór floytandi við tí inn um Jógvinihyl slitnaði bandið, og skipið rak til havs við fullum seglum og sást ikki aftur. Tað var eitt verri skil. Tey gomlu søgdu, at eitt hol var í Jógvinihyl - Jógvinihol - og at tað skuldi draga til sín, men tað sóu vit einki til. Merkiligt nokk - ikki vóru tey eldru bangin um okkum, tá vit svumu har úti. Tað hevði neyvan verið so í dag. Serliga væl minnist eg, at Súsanna í Jógvanstovu svam ofta á sjónum. Hon hevði verið í Danmark, og har hevði hon lært seg at svimja. Hon plagdi at koma oman á Seiðaberg og blaka seg útí og koma upp aftur á land inni í Kósini. Tað var ikki hvønndagssjón, at síggja vaksnar konur á sjónum. Hon var ófør - helst framman fyri sína tíð. Annars veiddu vit nógv lítlimurtar og síl um sumrarnar, tí vit høvdu altíð pisur. Tað kundi vera lomvigapisa, lundapisa, skurapisa, kjóvapisa og ternupisa. Teimum gomlu dámdi ikki, at vit høvdu ternupisu, tí ternan er friðað. Eg hevði ofta lomvigapisu. Tá ið teir høvdu verið til bjarga var lomvigapisa næstan í hvørjum húsi. Hon vaks væl, men hon treivst ikki, tá hon varð vaksin, so tá sleptu vit henni á sjógvin. Onkutíð hevði eg skarvapisu. Tað riggaði væl, og tá ið hon var vaksin, plagdi eg at bera hana oman í Gjónna og lova henni á sjógv. Ta fyrstu tíðina kom hon aftur, men so ein sjønnan dag hvarv hon. Um ólavsøkutíðina komu eyrriðurnar niðan í Ánna, og tá var nógv lív í Høvdafossinum. Ein dagin fekk eg tretivu eyrriður í Høvdafossinum. Eg hevði ein góðan glúp, og so var bara at stinga hann niðan undir sjálvan fossin, tí har var fult av eyrriðum. Tær fingust eisini við maðki heim í gjøgnum Ánna. Tær smakkaðu væl at eta, men hendan dagin var eg so heppin, at eg seldi allar eyrriðurnar til nakrar eingilskar hermenn, ið vóru í bygdini tann dagin. Teir vóru óðir eftir eyrriðum. Hermenn komu javnan til Gjáar - einir 10/15 tilsamans. Tann dagin, ið minan brast í fjøruni, vóru teir eisini her. Eg var farin í song, tá ið eg hoyrdi hendan øgiliga brestin. Andrias, gubbi, og eg svóvu í sama kamari, men hann bara kvaklaðist við einar tvær ferðir. So rópti eg á hann, at eina mina var brostin, men hann svaraði bara: "Tvætl!" Tá komu Kjartan og Leivur leypandi oman av Heygnum og skuldu eystur at vita, hvat ið var hent. Minan var komin á land eysturi á Íslandi og hevði rivið helluna upp og blakað grót langt niðan í bøin og bygdina. Hjá okkum í Geil fóru nógvir rútar, men tað vóru stórir skaðar um alla bygdina. Tað gingu mestsum tríggjar strálur frá minuni: ein niðan ímóti kirkjuni, ein niðan í bygdina og ein yvir ímóti neystunum Niðri á Bakka. Jú, vit spældu altíð úti - vóru lítið innandura. Um veturin var kavin tað stóra spæliplássið. Skreiðaðu, gjørdu kavamenn og kavahús. Men um veturin var nógv virksemi inni. Menninir spunnu, og konurnar bundu skipstroyggjur, so hvør ullarlagdur var brúktur. Soleiðis var eisini hjá okkum uppi í Geil. Skipstroyggjurnar blivu seldar ti handlarnar, og so kundi mann keypa varu fyri pengarnar. Tá var lív í handlunum. Har sótu so nógvir menn - serliga um kvøldarnar - at tann, ið kom at keypa, mátti troka seg fram at skivuni. Beinkirnir vóru fullir, og skivan við. Merkiligt tú - summir sótu við knívi og molgraðu hol niður í ta tjúkku skivuna. Handilin var fullur innan av tubbaksroyki, og eisini skráaðu teir og spýttu inn undir beinkirnar. Tað var púra vanligt. Prátið gekk lívligt um seyð, fugl, fisk, politikk - ja, alt millum himmal og jørð. Tað var hugnaligt, og tú lærdi nógv av prátinum - serliga hjá teimum gomlu. Fiskaarbeiði var eisini hjá Sofusi og Petur Christiani, har teir flaktu og saltaðu fisk. Eg var altíð við í øllum arbeiði hjá Sofusi - frá smádrongi av - hjálpti til og arbeiddi fisk í fiskajkallaranum. Ta seinnu tíðina í 1940unum var tað soleiðis, at Sofus tók ímóti fiski í Gjónni. Tað gekk fyri seg upp á tann mátan, at tá ið bátarnir komu av útróðri, bleiv fiskurin blakaður upp á Helluna, vigaður og koyrdu aftur í bátin. S.P. Petersen (Piddi), í Fuglafirði, keypti fiskin. Erik og Jacob komu eftir fiskinum við motobáti. Motorbáturin var liggjandi útfyri, og fiskurin bleiv førdur umborð í tann motorbátin og endaði so í Fuglafirði.
Hesi Geilarhúsini eru bygd í 1934.
Nei, nú má eg siga tær meir um húsini í Geil. Olaf, mammubeiggi, fór at tosa um at taka tey gomlu húsini niður og byggja nýggj hús. Hetta samdust tey gomlu og tey yngru um, og Olaf fór so í holt við at taka niður. Vit máttu so flyta út, meðan byggingin stóð uppá og fóru at búgva í Niðara Hoygarði, hjá Juliusi. Har mundu vit vera í eitt ár. Hetta var í 1934, og Anton á Klá bygdi tey nýggju húsini. Vit fluttu so aftur í Geil, og tá var eg seks ára gamal. Jóhanna, mostir, hevði meg mestsum undir hond, til hon giftist og flutti oman til Debus í 1935. Í teimum nýggju húsunum kom eg so at búgva saman við Andriasi, Siggu, Livu, Olafi og Astrid hjá Petur Christiani (Astrid. f Joensen, 1912), sum giftist við Olafi, mammubeiggja. Olaf fór niður til Danmarkar fyri Kríggið at sigla við einum fraktskipi, og Astrid fór niður at lesa til lækna, men slapp ikki heim aftur, fyrr enn Kríggið var liðugt í 1945. Tey fingu ein son í Danmark í 1940, og hann eitur Ólavur Bjørn Klein. Tá ið týskararnir tóku Danmark, var Olaf - við fraktskipinum - á veg til Onglands, og skipið bleiv bumbað av einum týskum flúgvara. Manningin fór av skipinum, men so komu eingilskir jagarar og róku týska flúgvaran burtur. Tá avtornaði, fóru menninir umborð aftur á skipið og komu til Onglands í øllum góðum. Seinni bleiv skipið leigað yvir til Amerika, og Olaf fylgdi við, men so hendi tað, at hann gjørdist sjúkur av tuberklum og bleiv lagdur inn á eitt sjúkrahús í New York, so tað var ein ring støða. Ein føroysk kona - Alexandra Midjord, úr Hvalba - ið var har á leiðini, hevði hoyrt, at ein føroyingur lá á hesum sjúkrahúsinum, og hon kom so at vitja Olaf, mammubeiggja. Tey prátaðu mangt og hvat, og so segði Olaf, at hansara hægsta ynski var at sleppa heim til Føroyar. Ein dagin hevði hon frætt, at eitt føroyskt skip var komið til Amerika og lá við bryggju onkustaðni har á leiðini. Alexandra fór umborð á skipið at spyrja skiparan, um hann kundi taka henda sjúka føroyingin heim við sær. Skiparin segði, at hann skuldi tosa við manningina um hetta, og so skuldi hon hoyra aftur. Olaf var tuberklasjúkur, so tað var ikki nøkur løtt avgerð at taka, tá hugsað verður um smittuna. Líkamikið - konan fekk so boð frá skiparanum, at Olaf skuldi sleppa heim við teimum, og at hann skuldi fáa skiparakoyggjuna at vera í. Tað var ein vøkur gerð. Skipið var skonnartin "Mjóvanes", ið Andrias í Túni, á Toftum, átti, og skipari var Poul Mørkøre, úr Havn. Hetta var um summarið 1942. Bjarni Niclasen, úr Kunoy, ið var við "Mjóvanesi" í Amerika, sigur soleiðis í bók síni "Hendingar á leiðini": "Tað tók okkum 24 samdøgur úr New York í Trøllhøvda ---- Vit tóku eisini tveir ferðarmenn heim aftur við (úr Amerika). Annar var Kristian Kruse, av Eiði ---- Hin var ein gjáarmaður, sum æt Olaf Klein. Hann var farin sjúkur í land í New York, hann lá á einum sjúkrahúsi á Ellis Island, og hann vildi fegin heim aftur til Føroya. Hann var rættuliga maktalítil tá, men hann var so frægur, at hann var uppi hvønn dag, og stundum kundi hann halda í rattið eina løtu, meðan róðursmaðurin fór niður at fáa sær ein kaffimunn." Olaf endaði so á tuberklastøðini í Hoydølum. Astrid var lækni á tuberklastøðini, meðan Olaf lá har, men hann bleiv ikki frískur aftur og doyði á tuberklastøðini í 1947. Tá búðu Andrias, Sigga, Liva og eg í Geil. Tey vóru gomul fólk og orkaðu ikki tað nógva. Neyt og seyður vóru at passa - og torv, eplir og hoyggj - so eg føldi ábyrgd av tí heila, og so segði Andrias, gubbi, við meg: "Góði Torbjørn! Ikki rýma frá okkum!" Andrias átti part í 6-mannafarinum, ið nevndist "Tjaldrið", saman við Pól Eriki á Tarafløttinum, Dánjali í Bíggjarlagnum og teimum á Heygnum, og hann gav mær sín part, tá ið hann ikki orkaði meir. Har róði eg so út, og manningin var henda: Dánjal í Bíggjarlagnum, Pól Erik, Leivur og Kjartan á Heygnum, Dánjal Rasmus og so eg. Vit róðu nógv við línu - tríggir mans á landi og triggir við bátinum. Eg var altíð við bátinum, tí eg passaði motorin. Motorurin var 4-hestar Stuart, og Niklas í Koltri hevði bygt "Tjaldrið". Vit plagdu at hava fýra línur og fingu gjarna upp í tofturúmið og eitt sindur upp í bógrúmið - eini 800 til 1000 pund. So skal eg siga tær eitt sindur meir um "Tjaldrið". Áðrenn "Tjaldrið" var komið, róðu vit við "Sjúrðarstovubátinum", ið teir kallaðu "Stúkan". So var tað ein dagin - eg var ikki við tann dagin - teir vóru úti á havi, tá funnu teir ein tjúkkan stokk - hann var 12x12 tummar og longri enn báturin. Tað var gott veður og eitt lítið lot av landnyrðingi, so tá teir høvdu fingið fast á stokkin, settu teir seglið og sleipaðu stokkin inn í fjøruna - tann báturin hevði ikki motor. Stokkurin var av reyðaviði, og Niklas í Koltri fór við stokkinum og gjørdi "Tjaldrið" burtur úr honum - og sjálvandi øðrum viði eisini. Hesin reyðaviðurin var harður og tættur, og hann brast illa, tá báturin stóð uppi á landi, tí hann toldi ikki sólina. "Tjaldrið" hevði hvítan botn, men rimin og remman vóru svørt. Neyst hoyrdi til bátin. Tað var tað niðasti neystið Niðri á Bakka, og teir róptu tað Muddaneystið, men ikki veit eg, hvørjum tað navnið kom av. Andrias, gubbi, gjørdist sjúkur, og hann doyði niðri í Danmark. Hetta var í 1951, og hann var 70 ára gamal, og líkið varð borið úr Funningi. Eg sá tað, at hetta fór ikki at ganga uppi í Geil. Eg royndi at velta og alt annað, sum kravdist - gera sum frægast - eisini at rógva út við "Tjaldrinum". So var tað eisini vegarbeiði. Vit arbeiddu í trimum holdum. Tað vóru tvey hold norðan fyri Ánna og eitt sunnanfyri. Onkur skemtari hevði givið holdunum navn. Tað heimara holdið norðan fyri Ánna kallaðu teir Piparholdið, tí har vóru onkrir gamlir dreingir uppií. Eg var so í Piparholdinum, og Anton á Klá var formaður. Tað ytra holdið norðan fyri Ánna róptu teir Prukkholdið, tí har brúktu onkrir prukku (stav). Sunnan fyri Ánna var so Runuholdið. Navnið komst av tí, at tað stykkið, ið teir høvdu fingið at gera, var so ringt at arbeiða - tað bleiv tann bera runa. Tað var hugnaligt at arbeiða veg, men amboðini vóru vánalig: spaki, eyhakkari og jarnbrot. Vit arbeiddu yvir á Blindtarmin - oman fyri Funning - men so kom steðgur í. Sum sagt, føldi eg meg rættuliga bundnan. Javnaldrarnir fóru til skips, men eg føldi tað soleiðis, at eg mátti vera heima hjá teimum gomlu, so tey ikki skuldu hava nakra neyð. Hetta fór ikki at bera til í longdini at ganga har við ongari løn - lítið og einki at fortjena - so eg vildi sleppa til skips fyri at fáa nøkur oyru. Sigga doyði í 1952, og so vóru bara Liva og eg eftir í Geil.
"Borgin" "Álaker"
Tað fyrsta skip, sum eg fór við, var "Borgin", og tað man hava verið í 1947 ella 1948. Thorvald Hjelm, úr Vági, var skipari, og vit royndu á Suðurlandinum. Í 1949 var eg við einum íslendskum skipi, ið æt "Normanner". Kristian á Fløtti var skipari, og hesir gjáarmenn vóru eisini við: Sofus í Fornanum, Dánjal í Gortru og Pætur á Bø. Um várið 1952 fór eg so á Suðurlandið við "Álakeri". Kjartan Mohr, í Havn, var reiðari. Í juni mánað tað árið fóru vit so til Grønlands. Pætur á Bø (Pætur Joensen, f. 1925) var eisini við, og eg minnist, at vit bóru klæðini og stivlar frá Gjógv og yvir á Bakka. Vit fingu upp í skipið og avreiddu til ein dampara, sum lá í Føroyingahavnini. So fóru vit út aftur at fiska og fingu aftur upp í skipið. Vit royndu við snøri - tveir húkar og lodd - og tað var tungt arbeiði. Vit vóru heima aftur føðingardagin hjá mær - annan oktobur. Úrtøkan mundi vera so sum so. Eg fór so norður við "Reynir", og pápi var á brúnni á Oyrarbakka, tá ið eg kom. Hann fortaldi fyri mær, at nú var eingin í Geil, so eg endaði aftur hjá mammu og pápa og kom ikki aftur til Gjáar at búgva. Tað fyrsta árið, ið sild var at fáa norðan fyri Føroyar, var eg við "Suðuroynni", ið Christian Holm, í Havn, átti. Tað var so nógv sild at fáa tá, at tá ið vit høvdu drigið 14 gørn, var dekkið fult. Tað mundi vera í 1953, at eg var í Grønlandi við "Saint Jacques", ið Óla Horn førdi. Eg minnist, at vit manglaðu ein mann, og tá kom Hans á Skipinum við.
"City of Norwich" "Vørðan"
Onnur skip, sum eg eisini var við bæði undir Íslandi og á sild, vóru "Fame", "City af Norwich" og "Vørðan. Eysturlandstúrin við "City" gloymi eg ikki, tí skipið var fult av rottum - bæði brúnum og svørtum. Jóan Jakku á Fløtunum, úr Lamba, var skipari. Rotturnar vóru allastaðni, ótu hol á beinkirnar, gingu í koyggjunum - vóru undir dýnuni. Tú trýrt tí ikki. Ein dagin tók maskinmeistarin ein tvistklodda upp í hondina í maskinrúminum, og tá livdi kloddin, tí hann var eitt rottureiður, allur sum hann var. Ikki tordi skiparin at leggja gift fyri rotturnar, tí um allar lógu deyðar um tað heila skipið, so kundi alt verða forgiftað. Vit royndu at gera rottufellur, og tað riggaði, men tað gjørdi ongan mun. Tær svørtu rottunar komu ikki í fellurnar - bara tær brúnu. Tað var ein ræðuligur túrur.
"Fame" "Saint Jacques"
Við "Fame" var eg undir Íslandi og á sild. Eg var eisini á sild við "Vørðuni", og har var Ingolf Andreasen skipari. Jú, eg havi verið við nógvum skipum, og tað komst av tí, at eg var so bundin av teimum í Geil - ja, eg var álitið við at passa neyt og seyð og alt tað neyðuga, tí tey vóru so gomul og ússalig - so eg kundi ikki fara á Suðurlandið um várið sum aðrir menn, men slapp so bara við onkrum tilvildarligum skipi í mai mánað.
Torbjørn var við "Búgvanum" í 14 ár.
Eg arbeiddi nakað heima, men fór so í 1956 at sigla við "Búgvanum". Wolfang Andreasen, systkinabarnið, var skipari. Við "Búgvanum" var eg í fjúrtan ár - summar og vetur - og tá vóru eisini fleiri gjáarmenn við. Tey síðstu 5 árini var eg meistari. Í 1970 fór eg í land og segði við konuna, at nú var eg móður av sjónum og fór at finna mær okkurt uppi á landi. Tá var arbeiðið við at gera brúgv um Streymin farið í gongd, og eg slapp upp í tað arbeiðið beinan vegin. Pihl&Søn stóð fyri arbeiðinum, sum var bæði tungt og trupult. Eg var við til at hiva bjálkarnar upp, stoypa súlurnar og leggja dekkið í. Teir stóru bjálkarnir vigaðu heili 45 tons. Har var eg so, til brúgvin var liðug 1973. So fekk Pihl&Søn eina bílegging um at fáa fýra menn yvir á Hvalvíksoyruna at sláa pelar niður til brúnna í Hvalvík. Har arbeiddi eg so í eitt ár. Haðani fór eg suður í Landsfjósið - norðan fyri Kollafjørð. Jóhannes í Hvalvík var formaður har, og hann bað meg koma har suður at vera jarnbindara. Verner í Norðskála og eg arbeiddu saman. Hetta var at boyggja og binda jarn saman eftir tekning til øll møgulig endamál. Alt skuldi boyggjast við hond, so tað var strævið. Hetta var í Landsfjósinum, og tað var ikki so frægt sum ein bukkimaskina í landinum, og tað hildu vit vera vánaligt. Tá ið eg hevði verið okkurt um eitt ár í Landsfjósinum, kemur Johannes Berg, bilsølumaðurin, og biður meg koma norð á Betongvirkið at passa blandimaskinuna. Eg játtaði og fór norður, og har var eg so í tvey ár. Hetta var ikki nakað kropsligt arbeiði hjá mær, tí eg arbeiddi í erva við at pumpa sand og skerv upp í maskinuna - hitaði betongið og ymiskt annað, og so blivu elementini stoypt niðri á gólvinum. Tvey tey seinastu árini, ið "Sundaferjan" sigldi millum Hósvík og Selatrað, var eg við henni. "Sundaferjan" sigldi eisini til Oyrar til brúgvin um Streymin kom í 1973, og hon gavst at sigla í 1976, tá ið Norðskálatunnilin kom. Tá ið "Sundaferjan" gavst, fór eg í alingina hjá Fiskaaling. Ringarnir lógu her millum Oyri og Oyrarbakka, og eg var fóðrari, so eg sigldi ímillum. Eina tíð var eg einsamallur, men so kom onkur avloysari. So funnu teir uppá at gera eitt alibrúk her niðan fyri hjá okkum. Tað kom í brúk, men riggaði yvirhøvur ikki, tí har var nógv for grunt. Teir stríddust við tað eina tíð, men tað var hopleyst, og haraftrat var so grúulig lús - dupult so nógv sum nakra aðrastaðni. Nei, hatta var betur ógjørt. Tað seinasta lønandi arbeiðið, ið eg gjørdi, var at rekja línu fyri útróðrarbátar her á leið.
Torbjørn og Gordon - Uppi á Hálsi 1989. Torbjørn, Neli og Óli - á Líðarrætt 2005.
Eg havi eisini havt nakað við seyð at gera, tí eg havi røktað ein haga her í 15 ár. Hagin eitur Ytri partur við Norðskála. Skipanin var 160 seyðir, og alt var kenning. Um heystið bleiv allur seyðurin rikin oman um tann niðara vegin og gekk so inn og út hjá eigarunum, sum passaðu sín seyð um veturin. Mær dámdi ógvuliga væl at vera í fjøllunum, men tað var strævið at vera einsamallur røktingarmaður, tí tað var so nógv at hugsa um, men tað skulu teir eiga - eigararnir - at teir vóru allir hampamenn.
Asta og Óli 2014.
Asta (f.1931), systir Torbjørn, býr á Sandi. Ein dagin ringdi eg til hennara at fregnast um nøkur árstøl, og tann samrøðan gav eisini eyka bonus: Eg var 8 ára gomul, tá eg fór til Gjáar saman við Óluvu og Ingibjørg. Vit stóðu pyntaðar í nýggjum klæðum á gólvinum. Mamma segði, at vit fóru at ferðast, men hon kundi ikki nerta við okkum fyri smittuni. Eg minnist, hvussu ringt tað var at byrja við at fara í song, men skjótt batnaði tað, og alt bleiv so gott. Vit høvdu tað so gott við Gjógv. Tað var eitt valahús, ið eg kom í. Har var handil og telefon og tvær arbeiðsgentur: Ingibjørg í Nýggjustovu og Hanna (úr Vík). Vit kallaðu hana Vík-Hanna. Hon giftist seinni við John Niðri í Geil. Mín besta vinkona var Dea á Rætt. Vit vóru javngamlar. Eg var farin í skúla á Oyri, áðrenn eg fór til Gjáar og fór aftur frá Gjógv sum 16 ára gomul - í 1955. Eg gekk at læra at lesa í Blásastovu - hjá Jørginu, f.1883. Hon lærdi meg nógv - eisini hetta ørindið, ið ikki má fara í gloymskuna:
Gud lad os i din kundskab fremmes.
Det vi lære vi ikke må glemme
vokse med os dag fra dag
til Kristi ånde fulde nåde
der vi finde evig både
--
Jesus læri meg at lesa og alt gott at gera.
Amen


text:
Vestager góðkennir ríkisstuðul til skipasmiðju
ES-kommisserurin í kappingarmálum, danska Margrethe Vestager, hevur júst góðkent ein ríkisstuðul til kroatisku skipasmiðjuna Uljanik upp á 96 mió. evrur. Stuðulin verður latin sum lán frá statinum, sum skal fáa skipasmiðjuna úr eini gjaldføriskreppu við atliti at eini umskipan.
“Veðhaldið hjá kroatiska statinum fer at hjálpa Uljanik skipasmiðjuni at kunna halda fram við rakstrinum og varðveita 1.800 arbeiðspláss, meðan hon arbeiðir við eini bygnaðarætlan, ið kann tryggja hennara framtíð,” sigur Margrethe Vesterager í tíðindaskrivi.
Bygnaðarætlanin skal tryggja, at felagið aftur fer at bera seg sum frálíður uttan almennan stuðul og á tann hátt varðveitir arbeiðspláss á burðardyggum grundarlagi.
Ein av fortreytunum fyri góðkenningini av ríkisstuðlinum er, at Kroatia kann útvega eina bygnaðarætlan fyri felagið innan seks mánaðir.
Leiðreglurnar fyri ríkisstuðuli í ES siga, at ES-nevndin kann loyva ríkisstuðuli, um hann er avmarkaður í tíð og vavi og stuðlar upp undir eitt mál, ið hevur almennan áhuga. Uljanik skipasmiðjan liggur í einum øki, har arbeiðsloysið er munandi hægri enn miðaltalið í ES.
Kelda: ES-nevndin/maritimedanmark.dk


text:
Kom til Árnafirðar og hygg eftir Roysninginum Ári
Leygardagin 27.feb. 2010 fer ÁRF at selja kaffi, vaflur, suppu, hetta verður í Róðrarneystinum, frá klokkan 12-18.
Sum flestu kunnugt, hevur ein stórur Roysningur svomi á víkini í Árnafirði seinastu dagarnar, hann svimur vanliga fram við strondini, og kemur av til uppá land, sum oftast tá tað fer at skýma.
Vit kunna upplýsa, at hann enn er í Árnafirði, og vit kunna sjálvandi ikki lova at hann er í Árnafirði Tunnilsdagin, men tit kunna fylgja við á heimasíðuni www.arf.fo um hann enn er í Árnafirði Tunnilsdagin.
At síggja henda ovurstóra ”Roysningin” sum nú er navngivin ”Ári” er ein uppliving.
Árnafjarðar Róðrarfelag


text:
Viðgerðargongdin á Havnar Fysioterapi
Fysioterapeuturin gerð altíð eina innleiðandi kanning, sum tekur støði í ávísingini frá læknanum. Tann gjølla fysioterapeutiska kanningin, ið leggur grundarlagi fyri viðgerðini, verður gjørd út frá McKenzie kanningarháttinum. Hettar tryggjar innleiðandi kanningin og eftirfylgjandi viðgerðirnar vera gjørdar á besta hátt.
Nágreinilig upplýsing og ráðgeving um orsøkina til tínar trupuleikar hevur stóran týdning fyri úrslitið av viðgerðini. Tær flestu orsøkirnar til trupuleikar í vøddum og liðum koma av lívshátti okkara. Tí er tað av stórum týdningi at broyta og rætta uppá tær orsøkir, soleiðis at vit ikki koma í somu trupuleikar aftur.
Vegleiðing um hvat tú sjálv/ur kannst gera fyri at fremja viðgerðargongdina av tínum trupuleikum. Hettar kunnu vera leiðbeiningar í einum ella tveimum serstakum venjingum, sum skulu venjast ofta og gjølla heima.
Manuel viðgerð, sum til dømis handaviðgerð, liðmobiliseringar og liðmanipulatiónir eru oftani ein týdningarmikil partur av viðgerðini.
Møgulig uppvenjing í okkara venjingarrúmið. Serliga í samband við longrivarandi, afturvendandi ella kroniskar trupuleikar kann tað vera hóskandi við gjøllari og málrættaðri venjing. Meira um hettar undir Uppvenjing
Um vit meta at tú hevur brúk fyri nærri kanningum hjá tínum lækna, serlækna ella á sjúkrahúsi, vilja vit á Havnar Fysioterapi virka fyri hesum samarbeiði.


text:
Orð: Jóannes Patursson
1. So skammar á fold eru stundir,
hví skulu vit tá skilja sundur
og birta upp øvundar loga,
sum út spillir verk várt og huga?
2. Hví goyma vit glaðast tað illa,
sum granna vár’ mest er at spilla,
hví liggur oss lættast for huga
at leggja hans lýti til skoða?
3. Hví seta vit hart móti hørðum
og halda í hernað mót øðrum,
hví mennir seg maður at brótast,
so mein skal av meini víst njótast?
4. So skammar á fold eru stundir,
títt svíður tó heimurin undir,
at øvundin mest hevur veldi
og øsir við eitrandi eldi.
5. So skammar á fold eru stundir,
so stokkutur veraldar fundur;
um hatrið var hóttað av vegi,
tá halgaði Guð vára gleði.
6. Varð dimmið úr hjartanum rikið,
tá dvínaði vreiði vár mikið,
tá flýddi tað flagd, okkum østi,
og friðurin vitjaði bróstið.
7. Sum Jesus frá krossinum sigur,
sín faðir so sømliga biður,
at hann vildi frelsa og náða
teir menn, honum vóru at bága.
8. Og søkir mín Kristus um sømdir
for meg, sum av syndum var dømdur,
má eg tá ei royna mítt megi
at mennast á miskunnar vegi.
9. Tá signa skal Guð mínum starvi,
tá eri eg sælasti arvi,
mær lívið og levnað hann gevur
ta lukku, sum ljós hans um bregður.
10. Fyrst Guðs ást hjá mær finnist aftur,
tá fellur mær vegurin lættur,
mær sjálvum og so mínum granna
til sælasta lívið at sanna.


text:
Orð og lag: Ova
tá eg vaknaði í morgun, einsamallur í songini
eg fór út í gongina á wc, stovuna og køkin
tú var ikki at finna. eg rópti men eg fekk einki svar
fekk mær klæðir upp á kroppin. kendi meg naknan innanfyri
er tað gott?
ella ringt?
at standa
eftir her?
fór við bussinum oman í býin. gekk runt í havn
har vóru nøkur fá fólk. eg spurdi men eingin visti nakað
tú var ikki at finna. eg rópti men eg fekk einki svar
eg fór niðan í hoydalar, berjabrekku men eingin var heima
eg havi aldrin trúð upp á huldufólk
men hvør kann hava gjørt hetta her?
onkur hevur verið her og tikið til sín
men so hoyrdi eg tónleik, eri eg í ørviti?
eg bleiv virkuliga bangin. so nógv fólk vóru horvin
tú var ikki at finna. eg rópti men eg fekk einki svar
okkurt hálaði í meg. er tað tú? ert tú komin aftur?
men so kendi eg okkurt. fór oman. stóð har við havið
ein kúla kom upp úr vatninum. eg koyrdi kúluna í munnin
tá var tú at finna. eg rópti og eg fekk eitt svar
so eg fari avstað nú…


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vestmanna Skúli ársins grøni stovnur
29.06.2010
Vinnararnir til Umhvørvisátakið 2010 vórðu avdúkaðir í Perluni hósdagin 24.06. Vestmanna Skúli var instillaður í bólkinum ársins grøni stovnur. Okkara skúli var sambært metingarnevndini ein greiður vinnari. Grundgevingin at lata Vestmanna Skúla virðislønina var henda:
Virðislønin fyri Ársins grøna stovn verður latin til stovn, har metingarnevndin er púra samd, at her er stovnur, ið er komin heilt langt áleiðis og hevur rokkið fleiri málum at minka um orkunýtslu til bæði upphiting og ravmagn, ið hevur fingið í lag vælvirkandi ruskskiljing har pappír, matleivdir, battaríir og annað rusk alt verður tikin inn til hagreiðing. Nakað fer til beinleiðis endurnýtslu, annað er vandamikið rusk, meðan matleivdir fara til kompost, har tøðini verða nýtt í viðarlundini og aðrari gróðurseting, ið skapt er kring stovnin farnu 10 árini.
Skráir og ætlanir eru lagdar har myndugleikar, starvsfólk og brúkarar í felag skipa grønu verkætlanina, ið støðugt er í menning og útbygging. Við framskygni og við áhaldandi at menna grøn tiltøk, er hesin stovnur fyrimyndarligur og eitt gott dømi um, hvussu slíkir stovnar kunnu skipast.
Best røkta bygd gjørdist Fámjin; aðru virðisløn fekk Tjørnuvík.
Best røkta bygdagøtan er gøtan millum Leirvík og Gøtu.
Besta átak gjørdist endurnýtsluhøllin á Kambsdali og Tinghúsið á Hjalla, hesi eru bæði partar av virkseminum hjá sjálvsognarstovninum Dugna.
Vestmanna Kommuna ynskir Vestmanna Skúla hjartaliga tillukku við viðurkenningini.
Meir um Umhvørvisátakið kann lesast á http://www.us.fo/
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
– at vit – sum stórinnflytarar av vøru – hava serliga stóra ábyrgd av at ansa eftir heilsuni hjá okkum øllum og eftir umhvørvinum.
Tí fara vit nú at selja vørur frá REMA 1000.
REMA 1000 ketan er viðurkend í Danmark og Noregi fyri sínar vørur, ið taka serlig atlit til heilsuna hjá kundanum, burðardygd og umhvørvi.
Tey framleiða eftir serliga strongum etiskum virðum, tí tað í longdini jú loysir seg betur at selja vørur av góðari dygd, sum eru framleiddar við umhugsni fyri umhvørvinum.
Komandi tíðina fara alsamt fleiri REMA 1000 vørur at fáast til keyps í handlum okkara – til gleði fyri okkum, tykkum og umhvørvið.
Fyrstu REMA 1000 vørurnar verða til tey smæstu – tey, vit øll ynskja at verja móti skaðiligum evnum.
New Born
2-4 kg
kr. 36,96
Mini
3-6 kg
kr. 36,95
Midi
5-9 kg
Kr. 57,95
Maxi
7-16 kg
Kr. 57,95
Junior
12-25 kg
Kr. 57,95
XL
15-30 kg
Kr. 57,95
Pants Junior
10-18 kg
Kr. 69,95
Pants XL
16-26 kg
Kr. 69,95
Blæan er svanamerkt
- vøran hevur høga góðsku
- eingin hormonórógvandi evni eru nýtt (t.d. parabenir)
- eingin evni, sum eru kend fyri at elva til ovurviðkvæmi eru nýtt
- strong krøv til bæði anga og umhvørvið


text:
Ari av Rana
22.01.2018 - 14:58
Tíðindi > Pengar > Gjaldoyra
Danski bankin, Nordea, noktar nú øllum síni 31.000 starvsfólkum, at keypa bitcoins og onnur kryptogjaldsoyru. Orsøkin er at vandin fyri at taka lut í ólógligum virksemi er ov stórur, skrivar Finans.
- Tað er ein so ójavnur marknaður, at vit eru bangin fyri, at starvsfólki, uttan at vita tað, enda í eini støðu, sum er óetisk ella beinleiðis revsiverd, sigur Stine Green Paulsen, virkandi tíðindastjóri í Nordea.
Starvsfólkið fingu boðini í dag, og forboðið verður sett í verk 28. februar.
- Vit fara ikki at tvinga starvsfólk, sum longu eiga kryptogjaldoyru at selja tey. Við tí kundi vit verið orsøkin til at tey missa pening. Men vit mæla teimum til ikki at eiga tey, sigur Paulsen.
Stjórin í Nordea, Casper von Koskull, hevur fyrr verið sera atfinningarsamur um bitcoins og onnur kryptogjaldoyru. Í desember 2017 samanbar hann bitcoin við tulipanbobluna í 1630 árunum í Hollandi, tá prísurin á tulipanum vaks ógvusligt, fyri síðani at falla aftur í stórari ferð. Tá virkaði tað til stóra økonomiska kreppu í Hollandi.
Kryptogjaldoyrini vuksu nógv í virði í 2017, men eru minkaði nógv í 2018.


text:
Tíðindasavn
Jóla- og nýggjársheilsan
Kommunuskrivstovan verður stongd millum jóla og nýggjárs.Opið verður aftur 4. januar. ...
Jóla- og nýggjársheilsan
Kommunuskrivstovan verður stongd millum jóla og nýggjárs.Opið verður aftur 4. januar. ...
Vaskifólk til dagrøktina á Viðareiði
Lýst verður eftir vaskifólki til dagrøktina at arbeiða 10 tímar um vikuna at byrja 2. januar 2017. Um tú vilt vita meir um starvið, ...
Jólatræið á Viðareiði verður tendrað 8. des. kl. 19:00
Jólatræið á Viðareiði verður tendrað hóskvøldið 8. desember kl. 19:00.Jóannes Purkhús, prestur, flytir fram røðu. Jólamenninir vitja.Øll eru hjartaliga vælkomin. ...
Fíggjarætlanin fyri 2017 samtykt
Fíggjarætlanin fyri 2017 varð samtykt á kommunustýrisfundi 22.11.2016. Samlaðu inntøkurnar fyri komandi ár verða mettar at vera 17.2 mió. kr. Rakstrarútreiðslurnar ...
Eldraráðsval
Sum umboð fyri Viðareiði í eldraráðnum í Norðoyggjum er vald Mirjam Matras Heinesen ...
Úrslitið av kommunustýrisvalinum 8. november 2016
Úrslitið av kommunuvalinum er nú greitt og nývalda kommunustýrið sær soleiðis út:Hans Jákup Kallsberg Anni Sørensen Bergur ViderøFrank Matras ...
Úrslitið av skúlastýrisvalinum 8. november 2016
Nú skúlastýrisvalið er av, er skúlastýrið mannað soleiðis tey næstu fýra árini: ...
Kommunuvalið 8. november 2016
Kunngjørt verður, at fráboðaða kommunustýrissvalið fer fram týsdagin tann 8. november 2016 í skúlanum á Viðareiði ...
Valevnislistar til kommunuvalið á Viðareiði 8. november 2016
Hesir valevnislistar eru komnir inn og góðkendir av valnevndini. Listi A Ann Kirstin Absalonsen, lærari, Eggjarvegur 25, Viðareiði Anni Sørensen, ...
Val til eldraráðið í Norðoyggjum
Góðu tit øll, Hervið vil eg kunna tykkum um, at vegna vantandi undirtøku at stilla upp til val til Eldraráðið, verður freistin at stilla ...
Kunngerð
um valevnislistar til kommunuvalið í Viðareiðis kommunu tann 8. november 2016 Í Viðareiðis kommunu skal ein valevnislisti hava ...
Kunngerð
Við hesum verður gjørt kunnugt, at vallistin til kommunuvalið 8. november 2016 fyri Viðareiðis kommunu liggur frammi til alment eftirlit ...
Myndir frá hátíðarhaldinum, tá Viðareiðistunnilin varð tikin í nýtslu
http://www.landsverk.fo/Default.aspx?pageid=15939 ...
Viðareiðistunnilin letur upp
Fríggjadagin 2. september verður hátíðarhald í samband við, at Viðareiðistunnilin verður alment tikin í nýtslu. Tað verða Fía Sørensen og Jógvan Thomasen, millum elstu borgarar ...


text:
Luksemborg
Luksemborg er eitt land í Evropa. Høvuðsstaður er Luxembourg. Har eru nógv ídnaðarvirkir, og har hevur høvuðsumsitingarráðið fyri felagsmarknaðin sæti. Luksemburg hevur mark við Belgia, Frakland og Týskland.
Innihaldsyvirlit
Søga[rætta | rætta wikitekst]
Hetta lítla landið hevur í øldir verið miðdepil í Evropa. Væl vardar borgir og víggirdir býir, bygd at verja seg fyri herdeildum, ið fóru ígjøgnum landið, eru at síggja víða um.
Politikkur[rætta | rætta wikitekst]
Málið er týskt og franskt, og landið er eitt hertugadømi.
Mentan[rætta | rætta wikitekst]
Landafrøði[rætta | rætta wikitekst]
Innibyrgt ímillum Týskland, Frakland og Belgia er lítla stórhertugadømið Luksemburg. Luksemburg er eitt av minstu londunum í Evropa, men eisini eitt av teimum vakrastu. Tað mesta av landinum er fjallalendi, og ofta eru fjøllini skógvaksin. Í teimum djúpu dølunum renna fleiri rættiliga stórar áir. Stórir partar av Luksemburg eru í Ardennufjøllum; landslagið har er heyggjut og skógvaksið.
Búskapur[rætta | rætta wikitekst]
Landið er eitt hitt ríkasta í Evropa og gitið sum altjóða fíggjarmiðdepil og skattaparadís. Meginparturin av inntøkunum eru frá tungídnaðinum og tænastuvinnuni. Hóast landið er lítið, hevur tað stóran leiklut í ES, tí at ES-dómstólurin og aðrar ES-skrivstovur eru har. Ferðavinnan veksur støðugt, tí at mong fólk vilja fegin síggja óspiltu náttúruna og vøkru borgirnar og gomlu, víggirdu býirnar.
Keldur[rætta | rætta wikitekst]
Hygg eisini at[rætta | rætta wikitekst]
Ávisingar úteftir[rætta | rætta wikitekst]


text:
DesguarnirDesguarnir tiene 10 letras
Definición de desguarnir aquí
Resultados de búsqueda:
Resultados de imágenes:
Youtube: desguarnir
Nube de palabras :
- desguarnir sesguarnir xesguarnir cesguarnir fesguarnir resguarnir eesguarnir dwsguarnir dssguarnir ddsguarnir drsguarnir d4sguarnir d3sguarnir deaguarnir dezguarnir dexguarnir dedguarnir deeguarnir dewguarnir desfuarnir desvuarnir desbuarnir deshuarnir desyuarnir destuarnir desgyarnir desgharnir desgjarnir desgiarnir desg8arnir desg7arnir desguzrnir desgusrnir desguwrnir desguqrnir desguaenir desguadnir desguafnir desguatnir desgua5nir desgua4nir desguarbir desguarmir desguarjir desguarhir desguarnur desguarnjr desguarnkr desguarnor desguarn9r desguarn8r desguarnie desguarnid desguarnif desguarnit desguarni5 desguarni4


text:
Sverri Egholm
01.02.2018 - 13:39
Tíðindi > Samfelag & Politikkur > Arbeiðsmarknaður
Tað var dýrt hjá Pedagogfelagnum at fara í verkfall. Fleiri av limunum vóru í verkfalli í 33 dagar, og nú hava teir fingið at vita, at teir í minsta lagi fáa 80% aftur av lønini, sum teir mistu.
Limirnir fáa kanska meira enn 80 prosent, men ikki minni, sigur Jógvan Philbrow, formaður í Pedagogfelagnum við Kringvarpið. Felagið hevur ikki fingið øll tølini frá øllum arbeiðsgevarunum enn, so fullfíggjað yvirlit yvir støðuna er ikki enn.
Talan er um einar 24 milliónir, sum felagið skal rinda limunum í løn. Seinast felagið var í verkfalli hækkaði limagjaldið, men tað er ikki ætlanin hesuferð, sigur Jógvan Philbrow við útvarpið.


text:
Býráðsfundur 30. apríl 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Hallur Ellingsgaard, Karl Rasmussen og Arnfinn Langgaard.
1.
J. nr. 15/00254: Umsókn um byggiloyvi til sethús á matr. nr. 179 í Oyndarfirði.
Byggi- og býarskipanarnevndin hevur á fundi 22/4-15 mælt til at játta byggiloyvi við ávísum treytum, sum Tekniska deild mælir til.
-Býráðið hevur á fundi 30/04-2015 samtykt, at taka undir við tilráðingini frá Byggi- og býarskipanarnevndini.
2.
J. nr. 15/00181: Umsókn um byggiloyvi til bilhús á matr. nr. 233-234 á Skála.
Byggi- og býarskipanarnevndin hevur á fundi 22/4-15 mælt til at játta byggiloyvi við ávísum treytum, sum Tekniska deild mælir til.
-Býráðið hevur á fundi 30/04-2015 samtykt, at taka undir við tilráðingini frá Byggi- og býarskipanarnevndini.
3.
J. nr. 14/00558: Umsókn um byggiloyvi til útbygging av bygninginum hjá Rás2 matr. nr. 80e í Søldarfirði.
Byggi- og býarskipanarnevndin mælir til at játta byggiloyvi við ávísum treytum sum Tekniska deild mælir til, m.a. at tillaga tekningarnar soleiðis, at byggistigið er innanfyri markið sum ásett í byggisamtyktini fyri Runavíkar kommunu.
-Býráðið hevur á fundi 30/04-2015 samtykt, at taka undir við tilráðingini frá Byggi- og býarskipanarnevndini.
4.
J. nr. 15/00074: Útlutan av Ítróttarstuðli 2015 til feløgini í kommununi.
Mentanarnevndin mælir til, at ítróttarstuðulin verður útlutaður feløgini eftir nýggjum býtislykli, har hølisleiga verður innroknað sum ein partur av stuðlinum, soleiðis, at gjald ikki verður kravt fyri hølisleigu framyvir.
-Býráðið hevur á fundi 30/04-2015 samtykt, at taka undir við tilráðingini frá Mentanarnevndini.
5.
15/00041: Ársroknskapurin fyri Runavíkar kommunu fyri fíggjarárið 2014.
-Fíggjarnevndin mælir til at góðkenna uppskotið til ársroknskap fyri 2014, sum Sp/f Januar og Sp/f Grannskoðarastovan hava grannskoðað.
-Býráðið hevur á fundi 30/04-2015 samtykt, at góðkenna ársroknskapin hjá Runavíkar kommunu fyri fíggjarárið 2014.


text:
Portraits of the Loved Ones er felagsheitið á fimm innbjóðandi poetiskum málningum hjá Hansinu Iversen, sum hevur fingið heiðursplássið á sjónliga høvuðsvegginum í Listaskálanum á Várframsýningini, sum lat upp í dag. Eins og øll hini listaverkini, tey eru tilsamans 43, eru málningarnir hjá Hansinu til sølu.
Várframsýningin er úrvalsframsýning, sum Felagið Føroysk Myndlistafólk hevur skipað fyri síðan 1990. Hetta er sostatt 28. framsýningin í røðini, sigur felagið í tíðindaskrivi undan upplatingini, har tólv listafólk sluppu við. Her er úrvalsnevndin.
Fyrstu verk við inngongdina eigur hin fryntligi Philippe Carré. Hann hevur roynt nógva spennandi tøkni og hevur ríkað føroyska mentan og list síðan Ravnating, litstrálandi klippini í fleiri tíðardimensiónum úr gomlu og nýggju Havnini og Føroyakortið sæð úr erva kring oyggjarnar. Nú brúkar Philippe blýant, tussj og vatnlitir í átta tekningum, sum allar eru úr miðbýnum í Havn og hava felagsheitið Kvøldargarður.
Nógv listafólk eru ung, sum eg als ikki kenni. Í so mata er tað bara Kim Larsen og dagsins fløga á Spotify, Øst for Vesterled, sum er júst tað sama repeterandi sum fyrr. Hon liggur á plátuspælaranum til høgru. Í Listaskálanum er tað mesta nýtt fyri mínum eygum, her er veggur, luft og rúm til allar síður. Verkini sleppa at anda og liva sítt egna lív, ið sumstaðni er so innbjóðandi, at áskoðarin verður drigin inn í verkini og brúkar tey sum interaktiv selfies.
Kim Simonsen setti Várframsýningina, sum sæst í Listaskálanum fram til 30. apríl. Setanarrøðan var leys, frí og hugfarslig at hoyra, meðan eg gekk millum blíð fólk og ókend verk. Spennandi hugleiðingar hjá Kim um tjóðskap, list og matgerð í hesum fjara landi, sum tó er mitt í verðini, vil einki og tó alt.
Úrvalsnevndin, sum aftur í ár skipar fyri og velur verkini til Várframsýningina, eru Jón Sonni Jensen, Randi Samsonsen og Jóhan Martin Christiansen. Tey hanga upp, og hava í boðum frammanundan til tey luttakandi tilskilað sær allan rætt at disponera yvir framsýningini og hvussu innsendu verkini verða sýnd fram. Tað hava tey gjørt greitt og innbjóðandi, onkustaðni strangt minimalistiskt.
Tey tólv listafólkini, sum eru sloppin við í ár, eru hesi eftir fornavni: Brandur Patursson, Birgit Kirke, Guðrið Poulsen, Gunnvør Hoydal Brimnes, Hansina Iversen, Jens Dam Ziska, Jórunn Reginsdóttir, Pernille Mejslov, Philippe Carré, Ragnhild Hjalmarsdóttir Højgaard, Trina Gaard og Tummas Jákup Thomsen, sum her sæst við fýra verkum við tussj á pappír. Um tvær vikur, tað er fríggjakvøldið 21. apríl kl 19:00, letur hann upp egna framsýning í Blá Kross hølunum Skjólið í Kongagøtu 8, har Sólvit Emilsson Nolsø talar vegna Bláa Kross Føroyar, Annika Olsen borgarstjóri ber fram røðu fyri Tórshavnar kommunu, Solveig Hanusardóttir Olsen fer at siga nakað um listina hjá Tummas Jákup og Kári Sverrisson fer at syngja.
Her eru tveir arkitektar, sum ávikavist lesa í Aarhus og Keypmannahavn, Trina Gaard og Jórunn Reginsdóttir. Trina sýnir fimm talgild prent á endurskyn á aluminium við felagsheitinum Endurmynd.
Jórunn sýnir fram undir heitinum Brot eina skitsubók, fýra kollasjur á vegginum og fýra stoypingar á gólvinum.
Guðrið Poulsen savnar fólk kring borðið í stóru høllini, har hon hevur gjørt instalatiónina, sum eisini ber heitið Brot.
Fólk tosa, fólk hyggja, fólk skifta orð og taka dagar ímillum. Hetta er akkurát sum ein fernisering skal vera ein fríggjadag seinrapart. Rúmlig og innbjóðandi, fyrst her í fýrkantaðu høllini og so við rundu borðini í kaféini.
Úr kalendaranum hjá Listasavninum kunnu vit nevna, at í næstu viku, tað er í viku 15, kunnu skúlar vitja í Listaskálanum og hoyra um listaverk í ein skúlatíma um pálmasunnudag og um páskavikuna.
5. mai - 23. juli er framsýning í Listaskálanum um og við Williami Heinesen, og 28. juli letur Ólavsøkuframsýningin upp. Hon er opin til 6. august.
Og heimkomin varnist eg, at fýra hønur og ein hani eru í garðinum. Hvør eigur veit eg ikki. Men myndavøkur eru tey, hanin og hønurnar, nú eingi lomb síggjast eitt fríggjakvøld fyri páskir.


text:
ЧECTb И CЛABA ПO TPyДy Heiður og æra til arbeiðið stendur á risastóra uppslagnum á Zvezdochka skipasmiðjuni í Severodvinsk, tætt við Arkhangelsk har norðuri í Russlandi.
Nú altjóða arbeiðaradagur er, eitt nýtt innvinningarár byrjar, frítíðarløn verður goldin og Marx fyllir 200 leygardagin, fann eg gomlu arbeiðaramyndina aftur á blogginum. Myndin, sum eg tók í Russlandi fyri fimtan árum síðan, vísir eitt uppslag, sum hongur niður úr loftinum í Zvezdochka-høllini, har tey gera framdriftsskrúvur til hernaðarskip. Beint her, í hondum arbeiðaranna, verður framdriftin hjá russiska herinum skapt og skorin. Saman við Kanada og Noregi verða gamlir kjarnorkuriknir kavbátar skrottaðir, skornir upp, á somu skipasmiðju. Tað luktar hvørki væl ella gott.
Uppslagið á myndini er fleiri húsahæddir í stødd. Á gamalsovjettiskan hátt verður sagt: ЧECTb И CЛABA ПO TPyДy. Tá eg spyrji um tekstin, yppir dagsins russiski arbeiðari øksl og smírist at fornisku boðunum, ið minna øll á farnar tíðir.
Altjóða arbeiðaradagin havi eg til stuttleika brúkt russiska knappaborðið og sett fremmandu stavirnar inn í Google umsetaran, sum er á netinum hjá øllum at brúka. Føroyskt eigur ikki innivist, so tann umsetingin er heimagjørd. Eftir bókstavaraðnum komu hesar arbeiðaratýðingar burturúr:
Heiður og æra til arbeiðið
Ære og Herlighed TIL ARBEJDE
Heiður og vegsemd atvinnuréttindi
Ære og ære ARBEID
Ära och ära till ARBETE
Kunnia ja Kunnia TYÖ
Eer en glorie aan WORK
HONOUR AND GLORY TO WORK
Honneur et gloire à TRAVAIL
Ruhm und Ehre TO WORK
כבוד ותפארת עבודה
Becsület és dicsőség DOLGOZNI
Honra e glória aos TRABALLO
Thiobraid AGUS Glóir OBAIR
Honra e glória aos TRABALHO
HONOR Y GLORIA AL TRABAJO
Waheshimu NA UTUKUFU KWA KAZI
เกียรตินิยมและ GLORY TO WORK
ONUR VE GLORY İŞ İÇİN
Danh dự và vinh quang cho
Anrhydedd A gogoniant i GWAITH
האָנאָור און כבוד צו ארבעטן
- og minnist til at hebráiskt og yiddisch verður lisið frá høgru til vinstru.
Góðan arbeiðaradag, nær og fjar!


text:
Kórið Sólarmagn saman við royndum sangarum úr ymiskum føroyskum kórum fer at hava tvær konsertir við sera fjølbroyttari sangskrá hesa vikuna. Tann fyrra konsertin verður kristihimmalsferðardag 10. mai kl. 16 í Auluni í Finsen í Havn. Hin seinna konsertin verður í Vestmanna kirkju sunnudagin 13. mai kl. 16.
Tað er navnframi kórleiðarin Ólavur Hátún, ið stjórnar kórinum, og sum í vetur hevur vant eina sera fjølbroytta skrá saman við kórinum. Kórið Sólarmagn vil við hesi skrá heilsa várinum vælkomnum, við bæði føroyskum og útlendskum fagnaðarverkum. Millum lag- og satssmiðirnar teljast J. Waagstein, Knút Olsen, Leif Hansen, Kári Bæk, Edvard Grieg, Vagn Holmboe, Mendelson-Bartholdy, Jón Ásgeirsson og W.A. Mozart.
Á konsertini verða eisini framførd verk, har royndir tónleikarar hava fylgispæl. Til kenda lagið To Be or Not To Be eftir Leo Mathisen fer Magnus Johannesen at hava fylgispælið, og til verkið Sancta Maria eftir W.A. Mozart fara Monica Staus Joensen, Annette Nielsen, Jón Festirstein og Tóri Restorff Jacobsen at hava fylgispælið.
Atgongumerki á 100 kr til konsertina í Finsen kristihimmalsferðardag kunnu keypast í forsølu á heimasíðuni reinsariid.fo og við dyrnar.


text:
Veteranarnir innan føroyskan jazz, Plúmm, verður partur av Summartónum í ár. Frálíki bólkurin, ið hevur myndað nakað av tí besta innan føroyskan tónleik, síðan áttati árini, fer saman við Arnold Ludvig Quartet á pall í Reinsarínum 19. august kl. 20.00.
Plúmmararnir borðreiða altíð við tónleiki av allar hægstu góðsku, og fyri tey sum hava alsk til jazz er hetta eitt kvøld, ið skal upplivast. Manningin er tann sama, sum seinastu nógvu árini: Leivur Thomsen á gittari, Magnus Johannesen á ljómborði, Arnold Ludvig á bassi og á trummunum Rógvi á Rógvu, og tónleikurin verður heimagjørdur jazzur.
Umframt Plúmm spælir eisini Arnold Ludvig Quartet, við Ólavi Olsen á trompet, Rúna Eysturlíð á gittar, Arnold Ludvig á bassi og Rógvi á Rógvu á trummum, umframt listarmannin Anders Hjuler. Sum navnið boðar frá, er talan um verkætlan hjá Plúmm bassistinum Arnold Ludvig, ið hevur skrivað tónleikin hjá bólkinum.
Ticket: Plúmm og Arnold Ludvig Quartet – 2017/08/19-2017/08/19
50,00 DKK
Product Description
Event Ticket
På lager
Product Description
Event Ticket